title: Ma ma

text:
Magda (Penélope Cruz) on juuri työttömäksi jäänyt madridilainen opettaja ja eronnut yksinhuoltajaäiti, jolta diagnosoidaan rintasyöpä. Hän päättää masennuksen sijaan olla rohkea ja nauttia elämästä. Magda ei kerro asiasta mitään 10-vuotiaalle Dani-pojalleen (Teo Planell), joka on lupaava jalkapalloilija. Magda tapaa poikansa jalkapallo-ottelussa kykyjenetsijän, Arturon (Luis Tosar), joka menettää vaimonsa ja tyttärensä auto-onnettomuudessa. Magda ja Arturo tukevat toisiaan ja muodostavat eräänlaisen uusperheen, jolloin Arturosta tulee Danille kuin isäpuoli. Magda tutustuu myös gynekologiinsa Juliániin (Asier Etxeandia), joka tekee hänen onnistuneen rintaleikkauksensa. Magdan rintasyöpä kuitenkin uusiutuu parantumattomana, jolloin hänelle annetaan elinaikaa vuoden verran. Hän tulee pian myös raskaaksi ja haluaa synnyttää ennen kuin kuolee.
"Ma ma" kuvattiin touko-heinäkuussa 2014 Espanjassa, Madridissa ja Kanariansaarten Teneriffalla, jossa elokuvan kuvauspaikkoina olivat Santa Cruz de Tenerifen ja San Cristóbal de La Lagunan kaupungit sekä Guía de Isoran kunta.


title: Ma ma

text: "Ma ma" sai ensi-iltansa Espanjassa 11. syyskuuta 2015 ja Suomessa 27. marraskuuta 2015. Elokuva oli Suomessa 158. katsotuin elokuva 2 174 hengen katsojamäärällään vuonna 2015. "Ma man" teatterilevittäjänä Espanjassa oli Entertainment Onen omistaman Alliance Filmsin tytäryhtiö Aurum Producciones ja Suomessa Cinema Mondo. Elokuva on kiertänyt useita elokuvajuhlia, kuten Toronton elokuvajuhlat Kanadassa 15. syyskuuta 2015. Maailmanlaajuisesti "Ma ma" tuotti 1,1 miljoonan dollarin lipputulot.


title: Ma ma

text: "Ma ma" on saanut elokuvakriitikoilta lähinnä kielteisen vastaanoton. Rotten Tomatoes -sivuston mukaan 22% kriitikoista on antanut elokuvalle positiivisen arvosanan 4,5/10 keskiarvolla. Keräys perustuu 41 arviointiin. 285 käyttäjästä 44% on antanut elokuvalle positiivisen arvosanan 3,1/5 keskiarvolla. Metacritic-sivuston mukaan 17 arvostelun perusteella elokuva on saanut 31 pistettä sadasta mahdollisesta. Internet Movie Databasen 1 785 käyttäjää on antanut elokuvalle keskiarvon 6,3/10.


title: Ma ma

text: Pääosaa näytellyt Penélope Cruz kertoi Magdan olleen yksi monimutkaisimmista, kauneimmista ja vaikeimmista rooleista mitä hänelle on koskaan tarjottu. Vaikka itse elokuva saikin kielteisen vastaanoton, Cruzin roolisuoritus sai ylistävän vastaanoton ja muun muassa Goya-ehdokkuuden parhaasta naispääosasta.


title: Ma ma

text: "Ma ma" julkaistiin Espanjassa DVD:lle 15. tammikuuta 2016 ja Suomessa 16. maaliskuuta 2016.


title: Aerosucren lento 4544

text: Aerosucren lento 4544 oli Aerosucren rahtilento Kolumbian Puerto Carreñon Germán Olanon lentoasemalta El Doradon kansainvälinen lentoasemalle, Bogotáan. Lentoa operoinut Boeing 727-2J0F -rahtilentokone (rek. tunnus HK-4544) putosi hieman lentoonlähdön jälkeen noin kymmenen kilometrin päässä Germán Olanon lentoasemalta, jonka kiitotieltä se oli noussut 20. joulukuuta 2016 kello 17.20 paikallista aikaa. Koneen nousu meni pitkäksi, ja se pääsi lopulta ilmaan kynnettyään matkalla kiitotien päädyn raja-aidan läpi. Kolumbian ilmailuviranomaisen, Aerocivilin, mukaan kone törmäsi maahan kolme minuuttia lentoonlähdön jälkeen.


title: Aerosucren lento 4544

text: Lennon kuusihenkisestä miehistöstä neljä menehtyi suoraan onnettomuuspaikalla ja yksi myöhemmin sairaalassa. Onnettomuudesta selvisi yksi miehistön jäsen.


title: Renault Zoe

text: Renault Zoe on Renault’n sähköautomalli, joka esiteltiin tuotantovalmiina Geneven autonäyttelyssä keväällä 2012. Tätä oli edeltänyt kaksi konseptiautoa (2006 ja 2009) ja esikatselumalli (2010). Ensimmäiset yksilöt rekisteröitiin Ranskassa joulukuussa 2012. Renault Zoe oli Euroopan unionin alueen myydyin akkukäyttöinen sähköautomalli (BEV) vuosina 2015 ja 2016 noin 18 500 auton vuosimyynnillään.


title: Renault Zoe

text: Renault Zoe -mallia on kehitetty elinkaarensa aikana huomattavasti, jolloin auton ajomatkaa on saatu merkittävästi kasvatettua. Alkuvuonna 2017 myydyn mallin (Zoe Z.E. 40 R90) sähkömoottori tuottaa 68 kilowatin (92 hevosvoiman) tehon. Autossa on 41 kilowattitunnin litiumioniakusto, joka koostuu 12 akkumoduulista ja jotka painavat yhteensä 305 kilogrammaa. Testisyklillä autolla on saavutettu jopa 400 kilometrin ajomatka. Valmistajan mukaan yksi täysi lataus takaa olosuhteista (mm. ulkolämpötila), ajonopeudesta, kuormasta ja rengasvalinnasta riippuen käytännön oloissa luokkaa 120–360 kilometrin toimintamatkan. Ajomatkaa lyhentää huomattavasti moottoritienopeuksien (100–120 km/h) käyttäminen ja pakkaskeli. Täyden akuston latausaika nollatasolta (0–100 %) on käytettävissä olevasta latausliitännästä riippuen 2,5–25 tuntia (3*32A kolmivaihelatauspistoke – tavallinen 10A sukopistoke).


title: Renault Zoe

text: Vuoden 2013 Euro NCAP -kolaritestistä Zoe sai tulokseksi täydet viisi tähteä.


title: Wesley

text: Wesley -nimisiä henkilöitä ovat:


title: James Bond (täsmennyssivu)

text: James Bond voi viitata seuraaviin:


title: Hampaisuus

text: Hampaisuus tarkoittaa kompleksiyhdisteissä ligandin kykyä sitoutua samaan keskusatomiin. Yksihampainen ligandi kykenee sitoutumaan vain yhdellä atomilla ja monihampaiset useammalla. Tyypillisiä yksihampaisia ligandeja ovat halogeenit, vesi ja ammoniakki. Esimerkkejä monihampaisista ligandeista ovat muun muassa kaksihamapinen etyleenidiamiini, kolmihampainen terpyridiini, nelihampainen trietyleenitetramiini ja EDTA, joka voi olla neli- tai kuusihampainen.


title: Hampaisuus

text: Monihampaiset ligandit muodostavat kelaatteja. Nämä kompleksit ovat usein yksihampaisten ligandien muodostamia komplekseja huomattavasti stabiilimpia, ja tätä kutsutaan kelaatioefektiksi. Samalla ligandilla voi olla kompleksista riippuen eri hampaisuus. Kompleksiyhdisteiden nimissä ligandin hampaisuus ilmaistaan kirjaimella κ ja numeroyläindeksillä. Esimerkiksi kompleksissa dibromobis[1,2-etaanidiyylibis(dimetyylifosfiini)-κP]nikkeli(II) 1,2-etaanidiyylibis(dimetyylifosfiini) ligandi on sitoutunut kaksihampaisesti fosforiatomeilla keskusionina olevaan nikkeli-ioniin.


title: Kuntokeskus Liikku

text: Kuntokeskus Liikku on valtakunnallisesti toimiva suomalainen kuntosaliketju. Johanna ja Heikki Riihijärvi perustivat Liikku Oy:n ja toivat matalan kynnyksen budjettisali-konseptin Ouluun vuonna 2010. Liikku sai Oulun Yrittäjien myöntämän Vuoden Yrittäjä -palkinnon 2014.


title: Kuntokeskus Liikku

text: Yritys on kuudessa vuodessa kasvanut jäsenmäärällä mitattuna Pohjois-Suomen suurimmaksi alan toimijaksi, jolla oli vuoden 2016 lopussa yli 7000 jäsentä.


title: Kuntokeskus Liikku

text: Marraskuussa 2016 yritys laajensi omistuspohjaansa. Uuden Kuntokeskus Liikku Oy:n osakkaiksi tulivat hyvinvointialan konserni COR Group ja Sirpa Turves-Mankila SPM Invest Oy:stä sekä kuntokeskuksen aiemmat omistajat Johanna ja Heikki Riihijärvi, jotka jatkavat ketjun operatiivista toimintaa. Kaupan myötä Liikku tuli osaksi Cor Group -konsernia ja Cor Groupista yhtiön pääomistaja.


title: Kuntokeskus Liikku

text:
Liikun liikevaihto oli 2,1 miljoonaa euroa elokuussa 2016 päättyneellä tilikaudella. Yrityksellä oli vuoden 2018 alussa 11 kuntokeskusta, joista 3 Oulussa sekä yksi Kajaanissa, Kemissä, Jyväskylässä, Porissa, Kaarinassa, Seinäjoella, Hollolassa sekä Haukiputaalla.
Yritys aikoo laajentaa toimintaansa valtakunnalliseksi ketjuksi.


title: Vanajaveden alaosan alue

text: Vanajaveden alaosan alue (vesistöaluetunnus 35.22) on Pirkanmaalla Valkeakoskella, Kangasalla, Akaassa ja Lempäälässä sijaitseva Vanajaveden alaosan (pohjoisosan) ja sen ympäristön jokien ja ojien valuma-alueiden muodostama vesistöalue.


title: Vanajaveden alaosan alue

text: Se kuuluu Kokemäenjoen vesistöön (vesistöaluetunnus 35) ja on Vanajaveden–Pyhäjärven alueessa (35.2) toisen jakovaiheen toinen osa-alue, joka laskee Vanajavedestä Kuokkalankosken ja Hiidenvuolteelta Lempäälän kanavan kautta Pyhäjärveen. Tekstissä esiintyvät valuma-alueet ovat viranomaislähteissä luetteloitu vesistöaluetunnuksilla 35.22x, missä merkki x korvataan osa-alueen alanumerolla. Valuma-alueen kolmannen jakovaiheen alueita ovat Vuolteen alue (35.221), Jumusen–Rauttunselän alue (35.222) ja Korentiojan valuma-alue (35.223).


title: Vanajaveden alaosan alue

text: Vesistöalueen keskusjärvi on Vanajavesi, joka on samalla sekä Vanajaveden alaosan alueen että Vanajanselän alueen (35.23) keskusjärvi. Vanajaveden alaosan alueen lähialueeseen, jonka muodostavat sekä Vuolteen alue (35.221) että Jumusen–Rauttunselän alue (35.222) yhdessä, laskee joukko lyhyitä nimettömiä ojia. Viimeksi manittuun alueeseen laskee vielä Korentioja, joka on Korentiojan valuma-alueen (35.223) laskujoki. Näiden ojien alueella sijaitsee Vanajaveden lisäksi 13 järveä ja lampea. Niistä merkittävimpiä ovat Ahtialanjärvi (134 hehtaaria eli ha), Iso Savijärvi (67 ha), Rutajärvi (43 ha), Vallonjärvi (25 ha) ja Korentijärvi (20 ha). Alueen asukasluku kohoaa kymmeniin tuhansiin, joten järvien virkistysarvolla on merkitys suurelle joukolle sen asukkaille. Alueella sijaitsee useita taajamia, joita ovat Lempäälän keskustaajama, Viiala, Toijala, Metsäkansa, Kankaronpää ja Valkeakosken keskustaajama.


title: Vanajaveden alaosan alue

text: Vanaveden alaosaan laskee myös muita toisen jakovaiheen valuma-alueita. Lempäälän keskustaajaman Kuokkalankosken yläpuolelle Moisioon laskee pohjoisesta Moisionjoki, joka on Moisionjoen valuma-alueen (35.24) laskujoki. Tämän lähelle Ahtialanjärveen laskee idästä Myllyoja, joka on Myllyojan valuma-alueen (35.25) laskujoki. Jumuseen laskee Viialan keskustaajaman läpi Tarpianjoki, joka on Tarpianjoen valuma-alueen (35.28) laskujoki. Kohnonselkään laskee Nahkialanjoki, joka on Lontilanjoen valuma-alueen (35.27) laskujoki. Rautunselän eteläpuolelle laskee Oikkolanjoki, joka on Oikolanjoen valuma-alueen (35.26) laskujoki.


title: Vanajaveden alaosan alue

text: Alla esiteltävässä alueen kuvauksessa on käytetty lähteinä Suomen ympäristökeskuksen viranomaistietoja ja Maanmittauslaitoksen karttapalvelua.


title: Vanajaveden alaosan alue

text: Vuolteen alue alkaa Vanajavedellä Jumusen jälkeen Väänteenvuolteella, jolloin alueeseen kuuluvat ylhäältä alas luetellen Liponselkä, Korteselkä, Hiidenvuolle, Ahtialanjärvi, Liuhanvuolle, Herralankoski ja Herralanvuolle, joka päättyy Kuokkalankoskeen. Kuten nimikin antaa ymmärtää, edeltää Vanajaveden reitin laskujokea useat vuolteet. Ahtialanjärvi muodostaa vuolteiden välissä oman järvensä. Aivan Lempäälän ja Akaan välisellä etelärajalla sijaitsee Perälän kylällä Perälänlampi, joka laskee Liponselkään lyhyttä ojaa myöten. Perälänlammea vastapäätä Liponselkään laskee Metsäkansan ohittava Ylenjoki, jonka uoman läpivirtausjärvinä ovat sekä Ylenjärvi että Niittystenjärvi.


title: Vanajaveden alaosan alue

text: Tällä alueella on vain muutama järvi, sillä pinta-alasta suurin osa kuuluu Vanajavedelle. Alueen itäraja on Jylhänniemen ja Pappilanniemen välinen vesistö, jonka länsipuolella sijaitsee Rauttunselkä. Rauttunselkään laske Oikolanjoen valuma-alueen (35.26) laskujoki.


title: Vanajaveden alaosan alue

text: Siitä aukeaa pohjoiseen Kärjenniemenselkä, johon laskee Säkkisaaren takaa Mallasvesi ja sen kautta Längelmäveden- ja Hauhon reitit. Täällä sijaitsee varsin suuri lahti, jota kutsutaan Lotilanjärveksi. Siihen laskee saman jakovaiheen toisen Korentiojan valuma-alueen (35.223) laskuoja Korentioja.


title: Vanajaveden alaosan alue

text: Rauttunselästä länteen aukeaa Makkaranselkä, joka kapenee Konhonvuolteen kohdalla ja aukeaa uudelleen Konhonseläksi. Konhonselkään laskee Lontilanjoen valuma-alueen (35.27) laskujoki Nahkialanjoki, jonka nimi on ylempänä Lontilanjoki. Makkaranselän etelärannalla Toijalan koillispuolella sijaitsee lahti Terisjärvi, joka on lintujensuojelukohde. Makkaranselkä loppuu kapeaan Jumusensalmeen, jonka takan on viimeinen selkä Jumunen. Sen etelärannalla sijaitsee Viialan taajama, jonka läpi Tarpianjoen valuma-alueen (35.28) laskujoki Tarpianjoki laskee. Tarpianjoen pohjoispuolella laskee umpeen kasvanut Alkkulanlammi lyhyttä ojaa myöten.


title: Vanajaveden alaosan alue

text: Alueen pienemmät järvet sijaitsevat pohjoisessa. Vallonoja laskee Kärjenniemenselän perälle Yrjölänlahteen. Ennen Vanajavettä, joki käy Vallonjärvessä, joka on kuin kuroutunut lähti lyhyellä laskujoella. Vallonoja laskee etelästä Sääksmäeltä ja lähes Ritvalasta asti, jossa sen nimi on Arranoja. Puolivälin alapuolella sijaitsee Viuhanjärvi, joka sivuitse oja virtaa. Järvi laskee ojaan lyhyttä laskuojaa myöten. Toisen järvialueen laskuoja laskee Kärjenniemenselän perälle Savilahteen. Sinne laskee Nevenoja, joka tulee sinne luoteesta. Nevenoja on Iso Savijärven laskuoja. Vähä Savijärvi laskee Iso Savijärveen lyhyttä suo-ojaa myöten.


title: Vanajaveden alaosan alue

text: Valuma-alueen laskuoja on Korentioja, joka laskee Korentijärvestä Vanajaveden Lotilanjärveen. Lotilanjärvi on määritelty lahdeksi, joka aukeaa Kärjenniemenselän perukkaan Säkkissaaren taakse. Vähä Korentijärvi laskee omaa laskuojaansa yhtyen Korentiojaan hieman Korentijärveä alempana. Rutajärvi on valuma-alueen suurin järvi ja se laskee Aukeasuon läpi Korenninojaa myöten Korentijärveen. Suonijärvi on kapea suojärvi, joka laskee pian Rutajärveen. Järviylänkö jakaantuu Lempäälän, Valkeakosken ja Kangasalan kesken.


title: Rahtipörssi

text: Rahtipörssit ovat lähinnä huolitsijoille ja rahdinkuljettajille tarkoitettuja virtuaalisia markkinapaikkoja, mutta moderneissa rahti- ja kuormatilapörsseissä myös kaupan ja teollisuuden alan yrittäjät hyväksytään jäseniksi. Pörssin käyttäjät voivat tarjota rahtia, jolle ei vielä ole löytynyt sopivaa kuljetustapaa. Kuljetuspalvelun tarjoajat löytävät pörssistä puuttuvaa paluukuormaa, siirtokuormaa sekä täydennyskuormaa sekä voivat myös tarjota vapaata kuormatilaa. Rahtipörssin käyttäjät hyötyvät täten optimoidusta kuljetuskaluston käyttöasteesta, mikä puolestaan on merkittävä säästö polttoainekustannuksissa, kuljetuksien hinnoissa sekä tärkeä osa luonnonsuojelua co2-päästöjen vähentyessä. Pienimmissä paikallisissa rahtipörsseissä saattaa olla vain muutamia kymmeniä käyttäjiä ja suurimmissa jopa yli 100 000 käyttäjää.


title: Swiss Army Man

text: Swiss Army Man on vuonna 2016 ensi-iltansa saanut yhdysvaltalainen draamakomediaelokuva, jonka ovat käsikirjoittaneet ja ohjanneet Dan Kwan sekä Daniel Scheinert. Elokuvan pääosissa nähdään Paul Dano, Daniel Radcliffe ja Mary Elizabeth Winstead. Elokuva sai maailmanensi-iltansa Sundancen elokuvajuhlilla 22. tammikuuta 2016. Yhdysvalloissa se sai teatteriensi-illan 24. kesäkuuta 2016 ja Suomessa elokuva tuli teattereihin 13. tammikuuta 2017.


title: Chromophobia

text: Chromophobia on vuonna 2005 ensi-iltansa saanut brittiläinen draamaelokuva, jonka on ohjannut ja käsikirjoittanut Martha Fiennes. Elokuvan pääosissa ovat Penélope Cruz, Ralph Fiennes, Kristin Scott Thomas, Rhys Ifans, Ian Holm, Damian Lewis ja Ben Chaplin. Elokuva kertoo keskiluokkaisesta perheestä, joka alkaa rakoilla hitaasti sisältäpäin.


title: Chromophobia

text: "Chromophobia" kuvattiin Englannissa ja Mansaarella heinä-lokakuussa 2004. Elokuvan kuvauspaikkoina olivat Englannissa Lontoo ja Buckinghamshiressa sijaitseva Denhamin kylä sekä Mansaarella Douglas. "Chromophobia" sai ensi-iltansa Cannesin elokuvajuhlilla Ranskassa 21. toukokuuta 2005.


title: Chromophobia

text: Rotten Tomatoes -sivuston mukaan 31% kriitikoista on antanut elokuvalle positiivisen arvosanan 4/10 keskiarvolla. Keräys perustuu 13 arviointiin. 946 käyttäjästä 52% on antanut elokuvalle positiivisen arvosanan 3,3/5 keskiarvolla. Internet Movie Databasen 1 724 käyttäjää on antanut elokuvalle keskiarvon 6,2/10.


title: Chromophobia

text: "Chromophobian" levittäjä Momentum Pictures julkaisi elokuvan DVD:lle 7. huhtikuuta 2008.


title: GitLab

text: GitLab on verkkopalvelu, joka tarjoaa Git-versiohallinnan, wikin, bugienseurannan, kehitystoiveet ja tehtävienhallintatoimintoja. GitLabin lähdekoodi on kirjoitettu Ruby-ohjelmointikielellä, ja sen kehityksestä vastaa GitLab Inc. Myöhemmin joitain osia ohjelmistosta on uudelleenkirjoitettu Go-kielellä. GitLabia käyttävät useat organisaatiot, kuten IBM, Sony, Nasa, Alibaba, SanDisk ja Intel.


title: Stefan Hintz

text: Stefan Hintz (s. 21. huhtikuuta 1948 Bitburg, Länsi-Saksa - k. 2013 München, Saksa) oli saksalainen muusikko. Ennen eläkkeelle jäämistään Hintz toimi ammattimuusikkona ja säveltäjänä lähes 25 vuotta. Lisäksi hän työskenteli musiikinopettajana Sveitsin Lausannessa sijaitsevassa musiikkikoulussa.


title: Stefan Hintz

text: Stefan Hintz syntyi vuonna 1948 toisen maailmansodan runtelemaan Länsi-Saksaan Bitburgin kuntaan. Hintzin kiinnostus musiikkiin kävi ilmi jo kun hän oli lapsi. Tuolloin hän soittikitaraa ja pianoa, ja teki ensimmäisen sävellyksensä kitaralle 13-vuotiaana. Hintz kävi peruskoulunsa Bitburgissa ja sen jälkeen siirtyi musiikilliseen korkeakouluun Frankfurt am Mainiin opiskelemaan musiikin teoriaa ja säveltämistä, jonka jälkeen hän erikoistui musiikinopettajaksi ollessaan 25-vuotias.


title: Stefan Hintz

text: Opiskelun jälkeen Hintz alkoi säveltää musiikkia ja julkaisi ensimmäisen kappaleensa ollessaan 26-vuotias. Hän kiinnostui ukulelen soitosta ja alkoi säveltää musiikkia, tuolloin Saksassa huonosti tunnetulle soittimelle. Hän aloitti soolouransa ollessaan 28-vuotias. Hintz ei noussut suuren maailman tietoisuuteen, mutta hän kiersi Saksassa ja sai elantonsa soittamisella. Keikoillaan hän soitti ukulelella klassista musiikkia ja omia sävellyksiään. Vuonna 1999 Hintz ilmoitti uransa lopettamisesta ja muutti Sveitsin Lausanneen, jossa hän sai paikan musiikinopettajana. Julkaistuaan viimeisen sävellyksensä ("Frühlingssonne") vuoden 2005 maaliskuussa hän jäi eläkkeelle huonontuneen terveydentilansa vuoksi. Hintz julkaisi elämänsä aikana 26 sävellystä ja esiintyi mm. Uke International festivaaleilla Hawaijin Honolulussa.


title: Stefan Hintz

text: Vuonna 2010 hänellä todettiin keuhkosyöpä. Hoidot tehosivat ja vuoden 2013 kesäkuussa hänet kotiutettiin sairaalasta, mutta neljän kuukauden kuluttua hän menehtyi sydäninfarktiin kotonaan Münchenissä.


title: Venäjän sekaantuminen Yhdysvaltain vaaleihin 2016

text: Yhdysvallat syytti Venäjän valtiota Yhdysvaltain vuoden 2016 presidentivaaleihin kohdistuneesta vaikuttamiskampanjasta, jonka presidentti Vladimir Putin henkilökohtaisesti määräsi.


text: Yhdysvaltain tiedusteluvirastoista CIA ja FBI arvioivat "suurella varmuudella", sekä NSA "kohtalaisella varmuudella", että Putin ja Venäjän hallinto pyrkivät auttamaan presidentiksi valitun Donald Trumpin valinnan mahdollisuuksia silloin, kun se oli mahdollista saattamalla ulkoministeri Clintonia huonoon valoon ja rinnastamalla häntä julkisesti epäsuotuistasti suhteessa Trumpiin.


text: Yhdysvaltain selvityksen mukaan Putin halusi mitä todennäköisimmin saattaa Clintonin epäuskottavaksi, koska Putin on syyttänyt häntä yllyttämisestä joukkomielenosoituksiin Putinin hallintoa vastaan vuoden 2011 lopulla ja vuoden 2012 alussa, ja koska Putin kantaa kaunaa niistä kommenteista, joiden Putin lähes varmasti katsoi väheksyvän itesään. FBI:n mukaan hän vihasi Clintonia niin paljon, että hänellä oli selvä preferenssi vastaehdokkaan hyväksi. Selvityksen mukaan hakkerit murtautuivat Demokraattien kansallinen komitean tietoverkkoon ja varastivat sähköposteja, jotka myöhemmin julkistettiin WikiLeaksissa. Myös Hillary Clintonin vaalipäällikön John Podestan sähköpostit julkistettiin. Tiedusteluvirastot päättelivät "suurella varmuudella", että Venäjän sotilastiedustelu käytti dcleaks.com-sivustoa sähköpostien julkistamiseen.


text: Edustajainhuoneen tiedustelukomitean istunnossa maaliskuussa 2017 FBI:n johtaja James Comey kertoi virastonsa tutkivan mahdollista yhteistoimintaa Venäjän ja Trumpin kampanjan välillä, ja syyllistyivätkö kampanjassa mukana olleet rikoksiin. Trump erotti Comeyn 9. toukokuuta 2017, mitä pidettiin tutkinnan tahallisena haittaamisena. Entinen FBI:n pääjohtaja Robert Mueller nimitettiin johtamaan tutkintaa.


text: Yhdysvaltain demokraattipuolueen johto, Democratic National Committee nosti huhtikuussa 2018 oikeusjutun, jossa puolue syyttää Hillary Clintonin tappiota Trumpin kampanjan, Venäjän viranomaisten ja WikiLeaksin salaliitosta johtuneeksi.


text: The Daily Beast -verkkolehden elokuussa 2016 julkaisemassa artikkelissa tarkasteltiin rt.comin ja Sputnik Newsin sosiaalisessa mediassa välittämää disinformaatiota ja Venäjä-mielistä propagandaa. Venäläismedian viestiä eteenpäin levittäneet Twitter-käyttäjät saattoivat olla joko aitoja Trumpin kannattajia tai eripuran ja propagandan levittämistä varten tekaistuja trollitilejä. Artikkelin mukaan Venäjän taktiikka oli samankaltaista kuin Neuvostoliitolla kylmän sodan aikana. Tiedusteluasiantuntijat pitävät varmana, että Venäjä levitti valeuutisia, mutta ei ole yksimielisyyttä lisättiinkö propagandatoimintaa aktiivisesti vaalikampanjoinnin aikana.


text: Kuukautta ennen kuin Trump varmisti valintansa republikaanien presidenttiehdokkaaksi, hänen tärkeä liittolaisensa ja edustajainhuoneen enemmistöjohtaja Kevin McCarthy väitti Vladimir Putinin rahoittavan Trumpia ja Dana Rohrabacheria. Puhemies Paul Ryan kehotti pitämään keskustelun salassa, mutta se vuoti julkisuuteen Washington Postin saatua nauhoituksen siitä. Ryan ja McCarthy kiisitivät tiedon viimeiseen asti. Paikalla ollut republikaanien järjestötehtävissä toiminut Evan McMullin vahvisti tiedot.


text: Neuvostoliitto yritti 1950-luvulta alkaen vaikuttaa vihollisiinsa propagandaa käyttämällä. Sosiaalisen median välityksellä Venäjä pystyy samaan tehokkaammin. Informaatiovaikuttamisen painopiste oli perinteisessä oikeistossa, Alt-right-liikkeessä ja fasisteissa. Monikanavaisuus, toisto ja nopeus tekivät siitä erittäin vaikean torjua.


text: Facebookin edustajat kertoivat, että presidentinvaalikampanjan aikana Kreml-myönteisestä propagandasta tunnettu venäläinen yritys osti siltä mainoksia yhteensä 100 000 dollarilla. Mainokset vaikuttivat vahvistavan sosiaalisia ja poliittisia jakolinjoja.


text: Tutkijoita ovat kiinnostaneet Venäjän suurlähettiläs Sergei Kisljakin tapaamiset turvallisuusneuvonantaja Michael T. Flynnin, Jeff Sessionsin ja presidentin vävyn Jared Kushnerin kanssa. Flynn joutui eroamaan nopeasti oltuaan virassa alle kuukauden, koska hänen katsottiin antaneen varapresidentti Mike Pencelle väärää tietoa keskusteluistaan Kisljakin kanssa. Sessions jätti ilmoittamatta tapaamisesta ministerinimityksensä kuulemistilaisuudessa.


text: Flynn on ensimmäinen hallinnon virkamies, jota vastaan on nostettu rikossyyte. Erikoissyyttäjä Muellerin kanssa sopimuksen tehnyt Flynn on tunnustanut valehdelleensa FBI:lle keskusteluistaan Kisljakin kanssa. Oikeudenkäynnissä käytettyjen lähteiden mukaan "korkea-arvoinen vallanvaihtotiimin jäsen" ohjasi häntä ottamaan yhteyttä Venäjän ja muiden maiden edustajiin YK:n Israel-päätöslauselmaa. Nimeämättömät sisäpiiriläiset kertoivat kyseisen henkilön olevan Jared Kushner.


text: Edustajainhuoneen tiedustelukomitea aloitti tutkinnan Trumpin vaalikampanjan yhteyksistä Venäjään ja Venäjän kybertoiminnasta. Myös tarkastuskomitea sekä senaatin tiedustelu- ja oikeuskomiteat ovat aloittaneet omat tutkintansa.


text: Oikeusministeriö nimitti entisen FBI:n pääjohtaja Robert Muellerin erityistehtävään tutkimaan Venäjän vaikutusta presidentinvaalissa. Apulaisoikeusministeri Rod Rosensteinin mukaan tapahtumien ainutlaatuisuuden vuoksi tehtävään tarvittiin komentoketjun ulkopuolinen. Erikoistutkijana Muellerilla on laajat oikeudet salassa pidettäviin tietoihin, oma budjetti, henkilökuntaa ja aikarajaa ei ole määrätty. Mueller aikoo medialähteiden mukaan käyttää suurta valamiehistöä todistajien kutsumiseen, mikä merkinnee syyteharkintaa.


text: Yhdysvaltain senaatti hyväksyi äänin 97–2 pakotteita Venäjää vastaan. Mikäli presidentti yrittää helpottaa tai poistaa pakotteita, asia tulee kongressin käsittelyyn.


text: Presidentti Barack Obama keskusteli kyberturvallisuudesta Vladimir Putinin kanssa G-20-kokouksen aikana syyskuussa 2016. Hän käski Putinia lopettamaan toimet ja varoitti vakavista seuraamuksista. Toisessa haastattelussa hän lupasi Yhdysvaltain vastaavan kyberhyökkäyksiin keinoilla, jotka saattavat olla julkisia tai salaisia.


text: Obaman hallinto vastasi määräämällä pakotteita Venäjän sotilastiedustelulle ja federaation turvallisuuspalvelulle, karkoittamalla maasta 35 venäläistä agenttia ja sulkemalla Venäjän omistamat kiinteistöt Marylandissa ja Long Islandilla, joita uskottiin käytetyn vakoilutarkoituksiin.


text: Hillary Clintonin mukaan hakkeroinnin tarkoitus oli demokraattisen järjestelmän vahingoittaminen, koska Putinilla "oli henkilökohtaista kaunaa minua vastaan." Hänen mukaansa Putin ei koskaan antanut anteeksi hänen ulkoministerikaudellaan esittämää syytöstä, jonka mukaan Venäjän parlamenttivaaleissa esiintyi vilppiä. Clinton antoi tukensa senaatin suorittamalle tutkimuskomitealle, joka tulisi olemaan samankaltainen kuin syyskuun 11. päivän iskujen tutkinta, koska "yleisö ansaitsee tietää mitä tarkkaan ottaen tapahtui, ja miksi, jotta voisimme ennalta ehkäistä tulevia hyökkäyksiä". Hänen mukaansa asia on häntä itseään suurempi, koska kyseessä on demokratian uskottavuus ja kansakunnan turvallisuus.


text: Podestan mukaan FBI:n ylimitoitettu reaktio sähköpostikohuun ja Venäjä-tutkinnan ponnettomuus osoittavat hänen mielestään, että FBI:ssä on jotain pahasti pielessä.


text: Kuusi kymmenestä yhdysvaltalaisesta uskoo Venäjän vaikuttamisyrityksiin vaaleissa ja 72 % katsoi Trumpin saaneen hyötyä tästä, mutta republikaaneista vain 9 % oli samaa mieltä. 67 % vastaajista oli sitä mieltä, että Trumpin pojan ja kampanjajohtajan oli sopimatonta tavata venäläinen asianajaja.


text: Presidentiksi valittu Donald Trump on myöntänyt Venäjän hakkeroineen demokraattien tietojärjestelmiä, mutta väitti ettei sillä ollut merkitystä vaalin lopputuloksen kannalta. Trumpin vallanvaihtoa valmisteleva tiimi totesi tiedusteluviranomaisista, että nämä ovat "samoja, jotka sanoivat Saddam Husseinilla olevan joukkotuhoaseita." Trump itse väitti hakkereiden saattavan olla Kiinasta tai "joku tyyppi kotonaan New Jerseyssä." Hänen mukaansa Venäjä-tutkinnat haittaavat maiden suhteita. Hän tapasi Vladimir Putinin Apec-maiden kokouksessa Vietnamissa, missä Putin oli vakuuttanut hänelle ettei sekaantumista tapahtunut. Trump ilmoitti uskovansa häntä.


text: Trump on kiistänyt huonot välit tiedusteluviranomaisiin ja pitää väitteitä median vääristelynä.


text: Asia nousi Helsingin vuoden 2018 huippukokouksen lehdistötilaisuuden yhdeksi pääaiheeksi. Trumpin katsottiin myötäilleen Putinin puheita siitä, ettei Venäjä olisi sekaantunut Yhdysvaltain presidentinvaaliin. Trumpin puheet raivostuttivat Yhdysvalloissa, ja ne tuomittiin sekä demokraatti- että republikaanipuolueessa. Seuraavana päivänä Trump pyörsi puheitaan ja kertoi uskovansa Venäjän vaalivaikuttamiseen. Hänen aikaisemmissa puheissaan oli Trumpin mukaan kyse erehdyksestä: hän oli vahingossa sanonut sanan ”wouldn’t” sijaan ”would”, jolloin lauseen merkitys muuttui päinvastaiseksi.


text: Presidentti Putinin tiedottajan mukaan Yhdysvaltain syytökset ovat perättömiä ja muistuttavat noitavainoa. Putin itse tyrmäsi väitteet vaaleihin sekaantumisesta pelkkänä hysteriana ja sanoi olevan "täyttä roskaa", että Trump olisi ollut Kremlin suosikkiehdokas. Hän vihjaili kesällä 2017, että hakkerit ovat saattaneet olla "patrioottisia kansalaisia", jotka taistelevat Venäjästä pahaa puhuvia vastaan.


text: Putin tyrmäsi kampanjapäällikkö Paul Manafortiin kohdistuvan rikostutkinnan Trumpin vastustajien keksintönä.


text: Entinen CIA:n johtaja Michael Morell kutsui Venäjän toimia "9/11:n poliittiseksi vastineeksi" ja "eksistentiaaliseksi uhaksi". Hänen mukaansa presidentin ja tiedusteluyhteisön välinen suhde on murentumassa Trumpin asenteen vuoksi. Trumpin suhdetta maansa tiedustelulaitoksiin pidetäänkin ennenkuulumattoman huonona.


text: Sitoutumattoman presidenttiehdokkaan ja entisen CIA-agentti Evan McMullinin mukaan kongressin republikaaniedustajat olivat tietoisia Venäjän toimista, mutta eivät ottaneet niitä puheeksi, jotta Trumpin voitonmahdollisuudet eivät heikkenisi.


title: Kia Stinger

text: Kia Stinger on Kian vuodesta 2017 lähtien valmistama E-segmentin henkilöautomalli, joka esiteltiin Detroitin autonäyttelyssä tammikuussa 2017. Stinger on korimalliltaan viisiovinen fastback, ja sen suunnittelussa lähtökohtana on ollut urheilullisuus. Autoa esimerkiksi kehitettiin Nürburgringin kilparadalla Saksassa.


title: Kia Stinger

text: Vuoden 2017 Euro NCAP -kolaritestistä Stinger sai tulokseksi täydet viisi tähteä.


title: Kia Stinger

text: Bensiinimoottoriksi on valittavissa joko nelisylinterinen 2,0-litrainen (255 hv) tai 3,3-litrainen (365 hv) V6. Molemmat moottorit ovat turboahdettuja, V6:ssa on kaksi ahdinta. Dieselmoottorina on 2,2-litrainen CRDi (200 hv). Voimansiirtona on kahdeksanportainen automaattivaihteisto ja vetotapana taka- tai neliveto.


title: Outi Les Pyy

text: Outi Pyy eli Outi Les Pyy (s. 1977) on suomalainen vaatesuunnittelija. Materiaaleina ovat käytetyt vaatteet.


title: Outi Les Pyy

text: Pyy on valmistunut Heinolan käsi- ja taideteollisuusoppilaitoksesta. Hän suunnitteli kahvikapseliasun Linnan juhlien vieraalle. Suunnittelutyön ohessa hän työskentelee visualistina vaatteiden maahantuontifirmassa.


title: Sanna Rinne

text: Sanna Rinne on suomalainen vaatesuunnittelija, joka tekee vaatteita kierrätys- ja ylijäämämateriaalista. Yritys Sanna Rinne on aloittanut toimintansa 2008 ja sijaitsee Sastamalassa. Rinne on valmistunut suunnittelijaksi vuonna 2007.


title: Sanna Rinne

text: Rinteen suunnittelu on materiaalilähtöistä, ja vaatteet ovat yleensä uniikkikappaleita ja pääasiassa naisten toppeja ja leninkejä. Rinne on tehnyt myös teatteripuvustusta. Hän on esitellyt suunnitelutöitään muun muassa Pietarin muotiviikoilla.


title: Camilla Vuorenmaa

text: Camilla Veronica Vuorenmaa (s. 1979) on palkittu suomalainen kuvataiteilija. Vuorenmaa syntyi ja kasvoi Tampereella ja valmistui ylioppilaaksi Tammerkosken lukiosta. Vuonna 2000 hän aloitti opinnot Kuvataideakatemiassa, mistä valmistui 2005. Vuorenmaa on tullut tunnetuksi mäntylevylle toteutetuista teoksistaan, missä hän on työstänyt puupintaa sekä kaivertamalla että maalaamalla. Toisinaan Vuorenmaa on käyttänyt myös pimeässä hohtavaa maalia.


title: Camilla Vuorenmaa

text: Vuonna 2017 Vuorenmaa asetettiin Ars Fennica -palkintoehdokkaaksi.


title: Hylkiänjärvi

text: Hylkiänjärvi on kuivatettu järvi Pirkanmaalla Pirkkalassa Anian kylässä, joka kuuluu Kokemäenjoen vesistössä Vanajaveden–Pyhäjärven alueen Pyhäjärven alueeseen. Hylkiänjärvi kuivatettiin suoksi ja pelloksi 1900-luvulla.


title: Hylkiänjärvi

text: Vielä 1920-luvuula Hylkiänjärvi oli pieni järvi, jossa oli kalaa ja paljon sorsia. Järven laskuoja oli nimeltään Hylkiänoja . Vuoden 1954 peruskartassa järven nimi kirjoitettiin ”Hylkiöjärvi”.


Vanajaveden–Pyhäjärven alueen lasketut järvet ovat Vanajaveden–Pyhäjärven alueella sijaitsevia niitä järviä, joille on tehty pääasiassa viimeisen kahdensadan vuoden aikana järvenlasku. Laskettu järvi on sellainen, että sen vedenpinnan korkeutta on alennettu. Kuivatetun järven vesiallas on tyhjennetty kokonaan vedestä ja sen tilalla on yleensä kosteikko, suo, metsää tai peltoa.


title: Vanajaveden–Pyhäjärven alueen lasketut järvet

text: Alla on kuvattu tunnettuja järvenlaskuja tai järvien kuivattamisia. Ellei lähdettä esiinny asian perässä, löytyy se lasketun- tai kuivatetun järven omassa artikkelissa.


text: Pyhäjärven vedenpintaa on Nokianvirran perkaamisen avulla laskettu useita kertoja eli yhteensä pari metriä. Perkaukset tapahtuivat pääasiassa 1750–1770-luvuilla. Pinnanlasku oli suunnilleen saman suuruinen kuin oli järven luontainen vedenpinnan maksimaalinen korkeusvaihelu vuoden aikana. Sen jälkeen kun järveä alettiin Melon voimalaitoksen valmistumisen jälkeen säännöstellä vuonna 1962, ovat vedenpinnan korkeusvaihtelut jääneet vähiin. Kun ajatellaan, että vesi nousi muinoin jopa kolme metriä korkeammalle kuin nykyään, niin silloin ymmärtä hyvin, miksi tietyt alueet Pyhäjärven ympärillä eivät aikoinaan olleet raivattuja pelloiksi. Ne tulvivat säännöllisesti eivätkä siksi ehtineet kesällä kuivua riittävästi. Perkaamisen aiheuttaman järvenlaskun merkkejä esiintyy Pyhäjärven rannoilla paljon ja nämä alueet ovat vasta sen jälkeen otettu viljelykäyttöön.


text: Järvenlaskun vetäytynyt rantaviiva on siirtynyt tietyissä kohdissa huomattavastikin ja tällaisista kohteista esitetään muutama esimerkki. Nokialla on Sorvan kylässä Kylänlahti ollut pitempi, mutta pinnanlasku jätti syvemmän lahdenperän kosteikoksi. Se on raivattu vain osittain peltomaaksi lopun jäädessä soistuvaksi metsiköksi . Sama koskee parin kilometrin päässä Sammallistossa olevaa samantapaista painannetta . Tällaisia entisiä lahtia ovat myös Vesilahden Palhossa oleva Ruonanlampi, Pirkkalan Sionkylässä olevat maatuneen lahden kaksi lampea Isolammi ja Vähälammi ja vielä Lempäälän keskustaajaman lounaispuolella Näppäilänsalmen itäpuolella sijaitsee peltoalue, joka oli ennen järvenlaskua lahdelma. Järvenlaskun seurauksena se muuttui suoksi, joka kuivatettiin pelloksi . Joskus uusi järvenranta on niin alavaa maata, että se on ollut mahdollista kuivattaa alue patoamalla järven ranta. Näin meneteltiin Vesilahden Laukossa olevalla entisellä kosteikolla, joka otettiin viljelyskäyttöön patoamalla Pyhäjärvi kauemmaksi lahdenpohjukasta. Alue on nykyään suota ja joutomaata .


text: Laajanojan valuma-alueella on muutama järvenlasku. Ylinenjärvi oli 1850-luvun jälkeen järvenlaskun kohteen ja uudelleen 1960-luvulla, jolloin siitä kuroutui erilleen Ylinenlammi. Hien näistä länteen sijaitsee itäinen Heinijärvi ja läntinen Heinijärvi. Ne olivat aiemmin samaa järveä, joka laskettiin 1800-luvulla. Heinijärven yläjuoksulla on ollut Porrasjärvi, joka on saattanut olla myös järvenlaskun kohteena. Siitä olisi syntynyt kaksi tai kolme järviallasta: Porrasjärvi, Pieni Porrasjärvi ja Juottojärvi.


text: Myllypuron valuma-alueella on Pohjajärvi, jota kutsuttiin 1850-luvulla nimellä ”Pääpohjanen”. Sen vedenpintaa alennettiin niin paljon, että järvestä jäi enää jäljelle lampi, jota kutsutaan vielä järveksi.


text: Alasjärven länsipuolella sijaitsevan golfkentällä oleva alanne on ollut aikoinaan Kuljulampi . Se näkyi aikoinaan Kalmbergin kartastossa Alasjärveltä raivatun heinäniityn keskellä . Se on sittemmin kuivatettu pellonraivauksessa. Huomattavasti suurempi järvenlasku on tapahtunut Messukylän itäpuolella, kun Kaukajärvi laskettiin. Järvenlaskussa järven itäpuolen matalikko erotti siitä sen itäpään, jota kutsutaan nykyään Pitkäjärveksi.


text: Sikojoen suu vaikuttaisi lasketun järven suolta ja se on helppo selittää Pyhäjärven parimetrisellä vedenpinnan laskemisella. Ennen järvenlaskua Sikojoki laski pitkään matalaan lahteen, jonka laajentuma oli nykyisen Isolammin kohdalla. Laskun jälkeen Sikojoen liettynyt joensuisto maatui ja silloin syntyivät Isolammi ja Vähälammi lahden syvimpiin kohtiin. Lahden rannat soistuivat ja olivat viljelylle liian vaativat alueet. Monet pienet lammikot ovat seurausta pehkunnostosta.


text: Tampere-Pirkkalan lentokentän kiitoradan länsipäässä Anian kylässä sijaitsee pellon keskellä suo, jota kutsutaan Hylkiänjärveksi. Hieman länteen edellisestä sijaitsee Pyhältö, jota kuivatettiin vielä 1960-luvulla.


text: Lempäälän länsipuolella lähellä edellisiä Pirkkalan entisiä järviä sijaitsee Säijän kylän läpi laskeva Säijoki. Se virtaa Säijärven, Urvantajärven ja Kaakkolammin läpi. Ne ovat kaikki laskettuja järviä. Myös Toritunojan pääjärvi Hahmojärvi on myös laskettu. Edellisten järvien lähellä seuraavalla peltoaukealla sijaitsee kuivatettu Sullanlampi. Se kuivatettiin 1960-luvun jälkeen.


text: Länsirannalla ei tunneta montakaan järvenlaskua. Kalmbergin kartassa on merkitty kaksi järveä, jota ei enää ole. Tottijärven pohjoispuolella sijaitseva Pohjanloukossa jää valtatie 12 ja Tottijärventien (yhdystie 2992) väliin alava peltoaukea. Aukean keskelle Iso-ojan kohdalle oli kartassa merkitty nimetön järvi . Toinen vastaava järvi löytyi myös Tottijärveltä Maivaselän eteläpuolella Haistilan ja Jänijärven välistä. Järvi oli kartassa merkitty Kulomaan kaakkoispuolen peltoaukealle . Mikäli järvet olivat kartturin virheitä, olivat ne sen sijaan suota. Sen sijaan Englantijärvi, joka löytyy entisen Tottijärven kunnan eteläpäästä Kolunkulmalta, on varmasti kuivatettu järvi.


text: Moisionjoessa on ollut kaksi lampea, joita voidaan pitää joen uoman laajentumina tai läpivirtausjärvinä. Alempana joessa sijaitsee vielä nykyäänkin Moisionlampi. Ylempänä Kuljun kartanon kohdalla on sijainnut suurempi lampi , jonka sijainti paljastuu 1800-luvulla julkaistussa lempäälän kirkonkylän pitäjänkartassa. Sen kohdalla sijaitsee nykyään peltoa ja suota Valuma-alueella sijaitsee pienin Linnajärvi, joka pitäjänkarttojen mukaan saattaa myös olla laskettu järvi.


text: Urjalan Rutajärveen laskevan Kolkanjoen–Kokonjoen laajentumana on ollut lähellä Urjalan kirkonkylää Vanhajärvi, jonka kuivaaminen saatettiin loppuun 1930-luvulla. Siihen pohjoisesta laskenut Uutisjärvi laskettiin aiemmin, jo vuonna 1818.


text: Valuma-alueella ei ole montakaan järveä, joita olisi vanhoilla työmenetelmillä voitu laskea tai kuivattaa. Varsin selkeä tapaus on Kortejärvi, joka on nykyään suota, metsää ja peltomaata. Nimestään päätelleen järvi on ollut matala ja siten houkutteleva järvenlaskun kohde. Järven hävittyä Koskenjoki piteni, kun alkoi jo Onkemäenjärveltä asti. Onkemäenjärven vedenpintaa on laskettu alemmaksi, jolloin etenkin sen pohjoisrannat maatuivat. Maatuneet alueet ovat nykyään avosuota, mutta järvenlasku oli tehty yleisen tavan mukaisesti niittyjen lisäämiseksi. Sama syy lienee Lamminjärven kuivattamisessa. Se sijaitsi Hirvijärven yläpuoleisella suolla, jonka läpi Iso Arajärvi laski Pussimäenojaa myöten. Järvi kuivatettiin 1900-luvun puolivälissä. Valuma-alueella on vielä yksi järvi, jonka laskeminen on voinut tulla kyseeseen. Se on Palujärvi , jossa on nykyään kaksi avoveden aluetta suon keskellä, ja jonka läpi Inhanoja virtaa. Se on merkitty vanhaa Kalmbergin kartastoon, mutta siinä se on unohtunut värittää siniseksi . Myöhemmin sen nimeksi kirjoitettiin ”Palue” .


title: Christmas Kisses EP

text: Christmas Kisses on yhdysvaltalaisen laulajan Ariana Granden ensimmäinen studioalbumi. Republic Records julkaisi sen 13. joulukuuta 2013.


title: Färjsundet

text: Färjsundet on Ahvenanmaalla Finströmin ja Saltvikin kuntien välissä sijaitseva salmi, joka on osa Manner-Ahvenanmaa itäiseen ja läntiseen osaan jakavaa merenlahtea. Färjsundetin jälkeen lahti jatkuu edelleen kahtena kapeana haarana kohti pohjoista. Färjsundet on noin 20–30 syvyinen merenlahti, jonka molemmilla puolilla kohoavat jyrkät rantakalliot. Lännenpuoleisen kallio huipulla on Höga C -niminen näkötorni. Salmen kapean suuaukon yli johtaa vuonna 1937 valmistunut Färjsundin silta.


title: Färjsundet

text: Färjsundetin Finströmin puoleisella rannalla sijaitsee pieni öljysatama ja Saltivikin puoleisella bulkkisatama, joka toimii myös virallisena rajanylityspaikkana.


title: Färjsundet

text: Suomen sisällissodan aikana helmikuussa 1918 manner-Suomesta tulleet valkoiset teloittivat Färjsundetin jäällä kahdeksan Godbyn taistelussa vangiksi jäänyttä punakaartilaista.


title: The Good Night

text: The Good Night () on vuonna 2007 ensi-iltansa saanut Jake Paltrow’n ohjaama ja käsikirjoittama yhdysvaltalais-brittiläis-saksalainen romanttinen draamakomediaelokuva, jonka pääosissa ovat Martin Freeman, ohjaajan sisar Gwyneth Paltrow, Penélope Cruz ja Danny DeVito. Elokuvan tuottajina olivat Donna Gigliotti ja Bill Johnson. "The Good Night" sai ensi-iltansa vuoden 2007 Sundancen elokuvajuhlilla.


title: The Good Night

text:
Gary Shallerilla (Martin Freeman) on menestyksekäs popmuusikon ura kaukana takanapäin. Hän tekee työkseen mainosmusiikkia, mutta työ tuntuu tarkoituksettomalta ja on päivä päivältä yhä tylsempää. Hän on parisuhteessa Doran (Gwyneth Paltrow) kanssa, mutta heidän parisuhteensa on mennyt pahasti alamäkeen. Hänen entinen bändikaverinsa, nykyinen pomonsa ja paras ystävänsä Paul (Simon Pegg) sen sijaan tuntuu menestyvän kaikessa mihin ryhtyy. Gary on masentunut, epätoivoinen ja kärsii univaikeuksista, kunnes hän tapaa eräänä yönä unessaan unelmiensa naisen, Annan (Penélope Cruz). Annan seurassa Gary löytää kaiken minkä on elämästään kadottanut: rakkauden, intohimon ja oman miehisyytensä. Kun hän alkaa paeta ankeasta arjestaan ja etsiä lohtua unimaailmastaan, hänen todellinen elämänsä alkaa ajautua yhä totaalisempaan kaaokseen. Pian uni ja valve alkavat hiljalleen sekoittua yliväsyneen miehen mielessä, eikä hän enää hahmota hämärtynyttä rajaa unen ja todellisuuden välillä.
"The Good Night" kuvattiin 15 miljoonan dollarin budjetilla Lontoossa ja Kentin Horsmondenissa Englannissa sekä New Yorkissa vuoden 2005 lopulla. Lontoossa elokuvan kuvauspaikkana oli Ealing Studios ja Horsmondenissa Capel Manor House -talo.


title: The Good Night

text: "The Good Night" sai ensi-iltansa Sundancen elokuvajuhlilla Yhdysvalloissa 25. tammikuuta 2007. Elokuvan Yhdysvaltain teatteriensi-ilta oli New Yorkissa 5. lokakuuta 2007 ja Los Angelesissa 2. marraskuuta 2007. Britannian teatteriensi-ilta oli 18. tammikuuta 2008. "The Good Nightin" teatterilevittäjänä Yhdysvalloissa oli Yari Film Group Releasing ja Britanniassa Momentum Pictures. Saksassa elokuva ei saanut teatteriensi-iltaa, vaan se julkaistiin suoraan DVD:lle 20. toukokuuta 2009. "The Good Night" tuotti Yhdysvalloissa 12 377 dollarin lipputulot avausviikonloppunaan, jolloin sitä esitettiin kahdessa elokuvateatterissa. Elokuva tuotti Yhdysvalloissa yhteensä 22 441 dollaria ja ulkomailla 485 643 dollaria. Maailmanlaajuisesti "The Good Night" tuotti yhteensä 508 084 dollarin lipputulot.


title: The Good Night

text: Sony Pictures julkaisi "The Good Nightin" Yhdysvalloissa DVD:lle 1. huhtikuuta 2008 ja Momentum Pictures Britanniassa 26. toukokuuta 2008. Sandrew Metronome Distribution Finland Oy julkaisi elokuvan Suomessa DVD:lle 13. helmikuuta 2008.


title: The Good Night

text: "The Good Night" on saanut elokuvakriitikoilta sekalaisen vastaanoton. Rotten Tomatoes -sivuston mukaan 31% kriitikoista on antanut elokuvalle positiivisen arvosanan 4,9/10 keskiarvolla. Keräys perustuu 42 arviointiin. 5 266 käyttäjästä 33% on antanut elokuvalle positiivisen arvosanan 2,8/5 keskiarvolla. Metacritic-sivuston mukaan 12 arvostelun perusteella elokuva on saanut 49 pistettä sadasta mahdollisesta. Metacriticin 10 käyttäjää on antanut elokuvalle keskiarvon 6,1/10. Internet Movie Databasen 7 601 käyttäjää on antanut elokuvalle keskiarvon 5,9/10. Jake Paltrow oli ehdokkaana Karlovy Varyn elokuvajuhlilla Tšekissä parhaan elokuvan Kristallipallon saajaksi vuonna 2007.


title: Pyhältö (suo Pirkkalassa)

text: Pyhältö on kuivatettu järvi Pirkanmaalla Pirkkalassa Anian kylässä, joka kuuluu Kokemäenjoen vesistössä Vanajaveden–Pyhäjärven alueen Pyhäjärven alueeseen. Pyhältö kuivatettiin suoksi ja pelloksi 1960-luvun jälkeen.


title: Pyhältö (suo Pirkkalassa)

text: Vuoden 1922 taloudellisessa kartassa ja vuoden 1954 peruskartassa Pyhältö näkyi vielä pienenä järvenä, jonka ympäryssuolta nostettiin turvetta . Vuoden 1980 kartassa järvi oli jo kadonnut ja sen kohdalle oli piirretty suota. Kuivatusoja laskee Pyhäjärven Sorvanselän Savikkolahteen.


title: Sullanlampi

text: Sullanlampi on kuivatettu järvi Pirkanmaalla Lempäälässä Säijän ja Nurmen kylien välissä, joka kuuluu Kokemäenjoen vesistössä Vanajaveden–Pyhäjärven alueen Pyhäjärven alueeseen. Sullanlampi kuivatettiin suoksi ja pelloksi 1960-luvulla tai sen jälkeen.


title: Sullanlampi

text: Vuoden 1855–1856 Kalmbergin kartastossa järven nimi kirjoitettiin ”Sulajärvi”. Se on sijainnut koko ajan Sullanmaan peltoaukean keskellä. Vuoden 1963 peruskartassa järvi, jonka nimi kirjoiettiin ”Sullalampi”, oli vielä olemassa, mutta vuoden 1975 kartassa se oli kuivatettu suoksi. Tällöin sen nimi kirjoitettiin jo ”Sullanlampi”.


title: British Academy Film Awards 2017

text: British Academy Film Awards 2017 oli järjestyksessään 70. Bafta-palkintogaala, jossa jaettiin palkintoja vuoden 2016 elokuville. Gaala järjestettiin Royal Albert Hallissa, Lontoossa 12. helmikuuta 2017.


title: British Academy Film Awards 2017

text: Ehdokkaat julkistettiin 10. tammikuuta. Eniten ehdokkuuksia sai "La La Land" yhdellätoista ehdokkuudella.


title: Thunder Road

text: Thunder Road on Bruce Springsteenin tekemä ja esittämä kappale ja se on avausraitana hänen vuoden 1975 läpimurtoalbumillaan, "Born to Run". Sitä pidetään yhtenä Springsteenin parhaimmista kappaleista ja se monesti näyttäytyy listoilla kaikkien aikojen parhaimmista rock kappaleista. "Rolling Stone" lehti sijoitti sen sijalle 86 listassaan "500 kaikkien aikojen parasta rock-kappaletta".


title: K9 Thunder

text: K9 Thunder on Korean tasavallassa Samsung Aerospace Industriesin ja Korean tasavallan asevoimien vuosina 1989-1998 kehittämä ja 1999 sarjatuotantoon otettu raskas panssarihaupitsi, jonka valmistaja on nykyään nimeltään Hanwha Land Systems. Se on kehitetty aluksi täydentämään amerikkalaiseen M109-panssarihaupitsiin pohjautuvaa korealaista K55-panssarihaupitsia, ja myöhemmin korvaamaan sen kokonaan. K9-panssarihaupitsit muodostavat laajemman tykistöasejärjestelmän samaan alustaan pohjautuvien panssaroitujen K10-latausvaunujen kanssa, jotka kykenevät kuljettamaan lisäammuksia yli kahden K9-panssarihaupitsin ammustäytön verran.


title: K9 Thunder

text: K9 Thunderin kehitys sai alkunsa jo vuonna 1989. Vuonna 1996 ensimmäistä prototyyppiä testattiin. Sopimus uudesta K9 Thunder -asejärjestelmästä lähetettiin Samsung Aerospace Industries -yhtiölle 22. joulukuuta 1998 Korean hallitukselta. Korean Tasavallan armeija vastaanotti ensimmäisen erän panssarihaupitseja vuonna 1999.


title: K9 Thunder

text: Ensimmäisen taistelunsa K9 Thunder koki Etelä-Korean ja Pohjois-Korean välisessä Yeonpyeongin laukauksissa 23. marraskuuta 2010. Kuusi ROKMC:n (Etelä-Korean merijalkaväki) panssarihaupitsia vastasivat Pohjois-Korean tykistön tuleen. Ennen taistelua K9-panssarihaupitsit olivat harjoitelleet ja ampuneet suurimman osan niiden ammustiloissa säilytettävistä ammuksista, ja lisäksi yhteen panssarihaupitseista oli tullut toimintahäiriö. Kaksi K9:ää sai myös vähäisiä vaurioita Pohjois-Korean hyökkäyksen alkuvaiheessa. Näiden vuoksi vain kolme kuudesta panssarihaupitsista kykeni vastaamaan tuleen, tosin myöhemmin myös häiriön saanut panssarihaupitsi liittyi mukaan taisteluun, saatuaan kenttähuollon. Thundereiden tulinopeus oli vain yksi laukaus yhtä minuuttia ja kolmeakymmentä sekuntia kohden, sillä sotilaat joutuivat käsin kantamaan ammukset asevarastosta ja lataamaan panssarihaupitsit manuaalisesti.


title: K9 Thunder

text: K9:n on luvattu kestävän 14,5 mm:n panssariammuksen, 155 mm:n sirpalekranaatin sirpaleet ja panssarimiinan. Pääase K9 Thunderissa on 155 mm/52 kaliiperin "kanuunahaupitsi", jonka kantama on 40 km. Lähtönopeus on noin 930 m/s BB-HE-ammuksella ja K676-lähtöpanoksella. K9 Thunderissa on konetehoa jopa 1 000 hevosvoiman verran. Lisäksi siinä on hydropneumaattinen jousitus Etelä-Korean vuoristoisiin maastoihin.


title: K9 Thunder

text: K9-panssarihaupitsi on kehitetty antamaan merkittävä tulivoiman lisäys Korean tasavallan joukoille. Väitetyllä kantamallaan 75 km se antaa nopeamman liikkuvuuden, pidemmän kantaman, korkeamman tulinopeuden ja lisää taistelukentällä selviytymisen kykyä, koska se on nopea aloittamaan ja poistumaan vaaravyöhykkeeltä. "Shoot-and-scoot"-tyyppisenä K9 on vähemmän altis joutumaan vihollisen vastatykistötoiminnan kohteeksi. Lisäksi se suojaa miehistöään kemikaalisilta, biologisilta, radioaktiivisilta ja ydinkäyttöisiltä ("ABC") aseilta.


title: K9 Thunder

text: Kesäkuussa 2016 Defense Acquisition Program Administration (DAPA) paljasti suunnitelleensa K9 Thundereihin jälkiasennettavaksi robottikäyttöisen tornin, jonka tarkoituksena on vähentää miehistö kahteen ihmishenkien säästämiseksi Pohjois-Korean yllättävissä hyökkäyksissä.


title: K9 Thunder

text: K9 Thundereissa on kyky ampua "MRSI"-tilassa ("multiple round simultaneous impact", monen laukauksen yhtäaikainen osuma). MRSI-tilassa K9 kykenee ampumaan kolme laukausta 15 sekunnissa, ja jokaisessa ammuksessa on hieman erilainen lentorata, jonka avulla ammukset osuvat maaliin samaan aikaan.


title: K9 Thunder

text: K9 Thunderin alustalle on rakennettu erillinen latausvaunu, joka kykenee kuljettamaan peräti 104 ammusta kerrallaan, eli yli kahden vaunun ammustäytön verran. Latausprosessi K10:stä K9:ään on täysin automaattinen: ammusten siirto tapahtuu sitä varten tehtyä siltaa pitkin vaunusta toiseen K9 Thunderin takaosassa olevasta vastaanottoluukusta. Näin miehistön ei tarvitse vaarantaa itseään vaunun ammustilaa täyttäessään.


title: K9 Thunder

text: Korean tasavalta lisensoi K9:n osajärjestelmiä Turkkiin. Ensimmäiset lisensoidut järjestelmät toimitettiin Turkille 2004, ja sopimuksen hinta oli miljardi Yhdysvaltain dollaria. Lisenssillä valmistettujen telahaupitsien mallinimeksi tuli T-155 Firtina, ja vuonna 2011 Turkilla oli käytössään niitä 300 kappaletta. Turkki on myös tehnyt Azerbaidžanin kanssa vientisopimuksen 36 kappaleesta T-155 Firtinaa vuonna 2011, ja toimitusten oli tarkoitus alkaa vuonna 2014.


title: K9 Thunder

text: K9 Thunder oli yksi ehdokkaista Australian kilpailutuksessa, joka tosin peruutettiin vuoden 2012 toukokuussa.


title: K9 Thunder

text: Samsung Techwin asetti K9 Thunderin ehdolle Intian kilpailutukseen uudesta panssarihaupitsista, ja syyskuussa 2015 K9 Thunder selvisi voittajaksi Intian kilpailutuksessa 800 miljoonan dollarin (USD) sopimuksella. Sopimuksessa Intiaan toimitetaan 100 kappaletta K9 VAJRA-T -panssarihaupitsia, jotka ovat Intian Pakistanin vastaiselle aavikolle erityisesti toimimaan suunniteltuja muunnelmia K9 Thunderista. Intian nykyinen tykistö on 1980-luvulta peräisin, ja se on selvässä alakynnessä Pakistania vastaan, jonne Yhdysvallat toimitti 115 kappaletta M109A5-panssarihaupitseja vuonna 2009. Sopimus solmittiin vuonna 2017, ja panssarihaupitsit toimitetaan vuoden 2020 loppuun mennessä.


title: K9 Thunder

text: Heinäkuussa 2016 Suomen puolustusministeriö kertoi hankkivansa tuntemattoman määrän K9 Thunder -panssarihaupitseja Maavoimille. Hankinnan väitetään olevan suurin 2020-luvulle tehtävistä vanhan kaluston korvaamisista. Marraskuun lopulla Rovajärvellä pidetyssä Maavoimien vaikuttamisharjoituksessa (MVH16) oli testissä K9 Thunder. Testin tuloksiin ollaan tyytyväisiä. Myöhemmin määräksi tarkentui 48 yksikön telahaupitsin tilaus. Viron puolustusvoimat tilaisi samalla myös 12 panssarihaupitsia, jotka toimitetaan vuonna 2021.


title: K9 Thunder

text: 24. elokuuta 2016 Norja puolustusmateriaalilaitoksen virasto julkaisi aikomuksensa jatkaa hankintakilpailun ensimmäisen vaiheen jälkeen neuvotteluja Hanwha Techwinin ja Sveitsin RUAG:in kanssa, joista edellinen tarjosi K9 Thunderia ja jälkimmäinen M109 KRAIT -päivitystä Norjan M109A3GNM -panssarihaupitseille. Epävirallisen lähteen mukaan K9 Thunder olisi johtava ehdokas kilpailussa. 21. joulukuuta 2017 K9 Thunderin ilmoitettiin voittaneen hankintakilpailun, ja samalla ilmoitettiin 24 kappaleen tilauksesta, jonka toimitukset alkavat vuonna 2019. Sopimukseen kuului lisäksi toisen 24 kappaleen hankintaoptio.


title: Petteri Hulkko

text: Petteri Hulkko (18. helmikuuta 1991 Huittinen – 4. lokakuuta 2016) oli suomalainen salibandyn pelaaja. Hän pelasi Salibandyliigaa hyökkääjänä FBT Karhuissa kaudella 2010–2011 ja KooVeessa 2011–2012, jossa hän voitti kauden päätteeksi SM-pronssia.


title: Petteri Hulkko

text: Hulkko pelasi Salibandyliigassa uransa aikana 35 runkosarjaottelua tehoilla 10+5 ja yhden pudotuspelin.


title: Hulkko

text: Hulkko on suomalainen sukunimi:


title: Venäjän hätätilaministeriön Il-76-onnettomuus (2016)

text: Venäjän hätätilaministeriön Il-76-onnettomuus tapahtui 1. heinäkuuta 2016, kun Venäjän hätätilaministeriön Iljušin Il-76TD -palolentokone törmäsi vuoreen ollessaan sammuttamassa metsäpaloja Irkutskin alueella. Kaikki kymmenen miehistön jäsentä saivat onnettomuudessa surmansa.


text: Ennen onnettomuutta Irkutskin lähellä oli ollut suuri metsäpalo jo useiden viikkojen ajan. Onnettomuuspäivänä Venäjän metsänhoitoviraston mukaan maan alueella oli tulessa yli 43 000 hehtaaria metsämaata. Satelliitin välityksellä tilannetta tarkkailleen Venäjän Greenpeacen mukaan arvio oli pahasti alakanttiin. Sen mukaan metsää oli tulessa pelkästään Irkutskin alueella 415 000 hehtaaria.


text: Onnettomuuskone oli lokakuussa 1994 ensilentonsa lentänyt Iljušin Il-76TD (valmistenumero 1033417553, rekisteritunnus RA-76840). Se toimitettiin 1. tammikuuta 1995 ALIS-lentoyhtiölle. Saman vuoden joulukuussa se siirtyi Venäjän hätätilaministeriölle, jonka käytössä se pysyi onnettomuuteen saakka. Koneelle oli onnettomuuteen mennessä kertynyt 9 064 lentotuntia 3 069 lennolla.


text: Onnettomuuslennolla koneessa oli kymmenen hengen miehistö: kapteeni, perämies, suunnistaja, lentoinsinööri, radisti, kolme ohjaajaa ja kaksi lentoteknikkoa.


text: Kone lähti Irkutskin lentoasemalta päivän toiselle lennolleen kello 10.19 paikallista aikaa ja nousi lentopinnalle 100. Miehistö aloitti laskeutumisen kohti metsäpaloja kello 11.02. He tekivät 180 asteen käännöksen vuoristoisella alueella. Kone lensi tällöin 210 metrin korkeudella, ja maanpinnan läheisyydestä varoittava GPWS-laite aktivoitui useita kertoja. Se suuntasi kohti yhtä alueen korkeimmista vuorista, johon se lopulta törmäsi kello 11.13.


title: Mainonnan eettinen neuvosto

text: Mainonnan eettinen neuvosto (MEN) on Suomessa Keskuskauppakamarin yhteydessä toimiva lautakunta, joka antaa lausuntoja siitä, onko tietyn tuotteen tai palvelun mainonta tai muu markkinointitoimenpide hyvän tavan mukaista ottaen huomioon Kansainvälisen kauppakamarin markkinointisäännöt (aiemmalta nimeltään Mainonnan kansainväliset perussäännöt).


title: Mainonnan eettinen neuvosto

text: MEN on toiminut vuodesta 2001 lähtien. Sen toiminnasta ja kokoonpanosta vastaa Keskuskauppakamari yhdessä Mainonnan neuvottelukunnan (MNK) kanssa. MNK on markkinointiviestinnän toimijoiden yhteistyöelin, jonka jäseniä ovat Aikakausmedia, suoramarkkinoijien järjestö Suomen Asiakkuusmarkkinointiliitto ASML, digimarkkinoijien järjestö IAB Finland, Mainostajien liitto, Markkinoinnin, teknologian ja luovuuden liitto MTL, Outdoor Finland - Suomen Ulkomainosliitto, RadioMedia, Sanomalehtien liitto, kaupallisten tv-yhtiöiden järjestö Screenforce Finland sekä Sponsorointi & Tapahtumamarkkinointi ry.


title: Mainonnan eettinen neuvosto

text: Mainonnan eettiseltä neuvostolta voivat pyytää lausuntoa yksityishenkilö, yritys tai viranomainen. Jos pyytäjänä on elinkeinonharjoittaja, lausunto on maksullinen. Neuvostolta voi maksua vastaan pyytää myös ennakkolausunnon suunnitteilla olevasta markkinointitoimenpiteestä.


title: Mainonnan eettinen neuvosto

text: MEN käsittelee tapauksia, joissa markkinointitoimenpiteen sanotaan olevan yksilöä tai ihmisryhmää syrjivä, lapsille sopimaton tai ihmisarvoa loukkaava. Neuvosto ei käsittele hyvän maun vastaisuutta eikä ota kantaa poliittisen tai uskonnollisen mainonnan sisältöön. Neuvosto ei myöskään anna lausuntoja mainostajien myyntiväitteiden harhaanjohtavuudesta tai totuudenvastaisuudesta; nämä kysymykset kuuluvat Keskuskauppakamarin liiketapalautakunnalle, kilpailu- ja kuluttajavirastolle tai markkinaoikeudelle.


title: Mainonnan eettinen neuvosto

text: Otettuaan lausuntopyynnön käsittelyyn MEN varaa asianosaiselle markkinoijalle mahdollisuuden antaa vastaus asiassa. Vastauksen antamatta jättäminen ei estä asian käsittelyä. Joskus yritysten vastaukset ovat epäasiallisia, kuten syksyllä 2018, jolloin muuan verkkokauppias haukkui valittajat kitiseviksi kommunisteiksi ja sanoi neuvostolle: ”Tehkää tekin jotain järkevää ja lopettakaa yritysten ja yrittäjien typerä kiusaaminen tyhjänpäiväisillä asioilla.”.


title: Mainonnan eettinen neuvosto

text: Mainonnan eettisen neuvoston antama lausunto on vain suositus. Lausunnot julkaistaan neuvoston verkkosivuilla, mitä ennen lausunnonpyytäjä ja mainostaja saavat tiedon neuvoston lausunnon sisällöstä. Lausunnot, etenkin huomautukset hyvien tapojen rikkomisista, saavat usein julkisuutta markkinointialan ammattimedioissa, talouslehdissä ja suurta yleisöä kiinnostavissa tapauksissa myös yleismedioissa.


title: Salibandyliigan kausi 2016–2017

text: Salibandyliigan kausi 2016–2017 oli järjestyksessään 31. Salibandyliigan kausi. Hallitsevana mestarina kauteen lähti tamperelainen Classic. Kuten edellisellä kaudella, myös kaudella 2016–2017 mestari ratkaistiin Superfinaalissa, joka pelattiin 22. huhtikuuta Hartwall Areenalla. Mestaruuden voitti Classic, joka voitti loppuottelussa EräViikingit.


title: Salibandyliigan kausi 2016–2017

text:
Lähde:
Runkosarjan kahdeksan parasta joukkuetta eteni puolivälieriin.


title: Ahtialanjärvi

text: Ahtialanjärvi on Pirkanmaalla Lempäälässä sijaitseva järvi, joka kuuluu Kokemäenjoen vesistössä Vanajaveden–Pyhäjärven alueen Vanajaveden alaosan alueeseen. Ahtialanjärvi on osa Vuolteen aluetta.


title: Ahtialanjärvi

text: Järvi on 1,7 kilometriä pitkä, 1,3 kilometriä leveä ja sen pinta-ala on 135 hehtaaria. Järvi sijaitsee aivan Lempäälän keskustaajaman itäpuolella ja se on peltojen ympäröimä. Siihen virtaa etelästä Hiidenvuolle, joka haarautuu ennen järveä länteen johtavaan Lempäälän kanavaan. Järvi on selkeästi läpivirtausjärvi, sillä Hiidenvuolle on Vanajaveden laskujoki, joka jatkaa matkaansa Liuhanvuolteena pohjoiseen. Vuolle laskee Pyhäjärveen Kuokkalankosken läpi ja tekee sillä matkalla 2,1 metrin pudotuksen. Järven eteläpuolella on harjujakso ja Laasonportissa harjanne, joka patoaa laskuojat etelän puolelle. Sen sijaan idästä siihen laskee Myllyoja, joka muodostaa oman Myllyojan valuma-alueensa. Järveen laskee kolme pienempää tulo-ojaa. Järven keskellä on matala ja soinen saari, joka on autio. Järven etelä- ja kaakkoisosa on ruohottunutta vesialuetta. Järven keskisyvyys on metrin, joten järvessä viihtyy hyvin pohjakasvillisuus.


title: Ahtialanjärvi

text: Järvi on luodattu. Sen keskisyvyys on noin metrin, mutta saaren ja taajaman välisessä virtapaikassa on syvempää. Koko virtapaikka on vähintään kolme metriä syvää, mutta eräin paikoin syvyyttä on 4–5 metriä. Saaren luoteispuolella sijaitsee yli 9,5 metrin syvänne, mistä on mitattu jopa 10,5 metrin syväys.


title: Ahtialanjärvi

text: Järven rantaviivan pituus on 7,2 kilometriä. Kaikki rannat lukuun ottamatta etelärantoja päättyvät peltomaahan. Etelärannalla järveä sivuaa harjujakso, joka on asuttu. Sen kärjessä on aivan Hiidenvuolteen suulla sijaitsee Käsi- ja taideoppilaitos. Peltoalue on harvaan asuttua, mutta heti sen ulkoreunalla sijaitsevat Ahtialan ja Laasonportin asuntoalueet. Lännessä vastarannalla sijaitsee keskustaajaman Ryynikkä ja Halkola.


title: Ahtialanjärvi

text: Järven vedenlaatua on tutkittu viimeksi vuonna 2013 kolmesti ja 2016 kerran. Silloin on järven vesi ollut sameahkoa (keskimäärin 8,3 FNU), veden näkösyvyys on ollut keskimäärin 1,2 metriä ja vedenväri on ruskea (väriluku 43–74 mg(Pt)/l, keskiarvolla 58 mg(Pt)/l). Veden sähkönjohtavuus on keskimmäärin 10 mS/m, mikä on suomalaisessa järvissä normaali taso. Talvella happamuustaso on ollut pH 7,1, mutta kesällä se on kohonnut arvoon pH 7,5. Veden puskurikyky happamoitumista vastaan on hyvä (keskimäärin 0,4 mmol/l). Silloin järvi ei ole välittömässä vaarassa happamoitua. Järven vesi ei sen mataluudesta ja virtauksista johtuen lämpötilakerrostu selvästi kesäisin ja talvisin. Veden happipitoisuus on ollut kesäisin 8,7 mg (O)/l, jolloin hapen kylläisyys oli 88%. Talvisin se on ollut 12 mg (O)/l (kylläisyys 90%). Näiden arvojen perusteella järven happitilanne on ollut kokonaisuudessaan hyvä. Veden fosforipitoisuudet ovat olleet keskimäärin 28 µg/l, missä kesän arvot ovat olleet keskimäärin 9 µg/l suuremmat. Typpipitoisuudet ovat olleet päällisvedessä keskimäärin 953 µg/l (vaihteluvälillä 700–1300 µg/l). Järvi voidaan pitää lievästi rehevänä, vaikka ravinnetaso kohoaa välillä rehevän järven tasolle.


title: Ahtialanjärvi

text: Vuoden 1954 peruskartassa järven nimi oli ”Ahtialanselkä”. Lempäälän taajama oli hyvässä kasvussa, mutta se keskittyi vielä rautatien länsipuolelle. Muut rannat olivat peltoja reunustavia rantaluhtia. Ahtialaan oli jo nyt syntynyt asuntoalue. Vuoden 1975 karttaan oli rakennettu nykyiseltä nimeltään seututie 190, jolla liikenne ohjattiin kirkonkylän ohitse. Tien ja rautatien väliin oli samalla rakennettu lisää asuntoja. Myös jäteveden puhdistamo on merkitty Liuhanvuolteen luusuaan. Järven nimi oli nyt ”Ahtialanjärvi”.


title: Yakuza (pelisarja)

text: Yakuza, Japanissa sarja kulkee nimellä Ryū ga Gotoku (龍が如く, "Like a Dragon"), on Segan tuottama videopelisarja useimmiten yksinoikeudella Sony PlayStation -videopeli alustoille. Sarjan ensinmäinen peli on Ryū ga Gotoku, joka länsimaissa tunnetaan paremmin nimellä Yakuza ja se julkaistiin Japanissa vuonna 2005 PlayStation 2 -konsolille.


title: Yakuza (pelisarja)

text: Pelisarjan pääpeleissä seurataan Kazuma Kiryu -nimistä ex-yakuzaa ja tämän elämänvaiheita jätettyään Japanin järjestäytyneen rikollisuuden taakseen.


title: Yakuza (pelisarja)

text: Pelit ovat toiminta-seikkailuja joissa on roolipelien ominaisuuksia. Pelien tarinat ovat rikosdraamaa japanissa suosittujen "yakuza"-elokuvien lajityypin tapaan.


title: Yakuza (pelisarja)

text: Pelit sijoittuvat pääasiassa Kamurochoon, fiktiiviseen versioon Tokion Kabukichōsta. Myös muita paikkoja on eri peleissä.


title: Yakuza (pelisarja)

text: Eräitä toistuvia tai pelattavia hahmoja sarjan peleissä:


title: Yakuza (pelisarja)

text: Kiryu on sarjan päähenkilö. Kiryu on orpokodin kasvatti, jonka kasvatti-isä on Shintaro Kazama. Kiryu tunnetaan myös nimellä "Dragon of Dojima". Kiryu usein pyrkii toisenlaiseen elämäntapaan mutta usein palaa auttamaan klaaniaan.


title: Yakuza (pelisarja)

text: Nishiki on kasvanut samassa orpokodissa kuin Kiryu.


title: Yakuza (pelisarja)

text: Nuori tyttö, jotka Kiryu suojelee.


title: Yakuza (pelisarja)

text: Poliisietsivä.


title: Yakuza (pelisarja)

text: Ensimmäisen osan "remake" "Yakuza Kiwami" () nousi myyntitilastojen ensimmäiseksi julkaisun jälkeen tammikuussa 2016 Japanissa.


title: Yakuza (pelisarja)

text: "Yakuza Kiwami" on julkaistu kesällä 2017 pohjois-amerikan ja euroopan markkinoilla. "Kiwami" kääntyy sanamukaisesti muotoon "äärimmäinen". Kiwami-versiossa tekstuureita on parannettu, nostettu kuvatarkkuutta ja useita muita muutoksia.


title: Yakuza (pelisarja)

text: "Yakuza Kiwami 2" on joulukuussa 2017 japanissa julkaistu uusintaversio sarjan toisesta osasta "Yakuza 2". Uusintaversio käyttää "Yakuza 6:ssa" käytettävää Dragon Engine -pelimoottoria. "Yakuza Kiwami 2" on julkaistu länsimaissa elokuussa 2018.


title: Yakuza (pelisarja)

text: "Yakuza 6" on julkaistu huhtikuussa 2018 pohjois-amerikan ja euroopan markkinoilla.


title: Yakuza (pelisarja)

text: Pelisarjan osat "Yakuza 3", "Yakuza 4" ja "Yakuza 5" ovat tulossa remaster-versioina PlayStation 4-konsolille. Segan Toshihiro Nagoshin mukaan tulossa olevat remaster-versiot ovat tarkoitettu sarjan uusille länsimaisille faneille.


title: Yakuza (pelisarja)

text: Sega paljastaa sarjan osien myyneen yhteensä yli 9 miljoonaa yksikköä sarjan julkaisusta vuonna 2005 vuoden 2016 loppuun mennessä.


title: Yakuza (pelisarja)

text: Sarjasta on tehty myös "radio drama" radionäytelmiä, kirjoja sekä elokuva Like a Dragon ("Ryû ga gotoku: Gekijô-ban").


title: Aika rakkauden

text: Aika rakkauden () on vuonna 2004 ensi-iltansa saanut yhdysvaltalainen jouluaiheinen draamaelokuva, jonka on ohjannut Chazz Palminteri ja käsikirjoittanut David Hubbard. Elokuvan pääosia näyttelevät Susan Sarandon, Penélope Cruz, Paul Walker, Alan Arkin ja Marcus Thomas. Elokuva on Palminterin ensimmäinen elokuvaohjaus, ja hän näyttelee elokuvassa lisäksi Arizona-nimistä sivuhahmoa. Elokuvan tuottajina olivat Al Corley, Eugene Musso, Bart Rosenblatt, Matt Luber, James Mulay ja Howard Rosenman.


title: Aika rakkauden

text: "Aika rakkauden" kuvattiin pääosin Montrealissa, Kanadassa. Elokuva sai ensi-iltansa vuoden 2004 Toronton elokuvajuhlilla. Se sai elokuvakriitikoilta kielteiset arvostelut ja tuotti maailmanlaajuisesti 2,2 miljoonaa dollaria.


title: Aika rakkauden

text: "Aika rakkauden" kertoo viidestä jouluun valmistautuvasta newyorkilaisesta, joiden elämä ei ole tasapainossa. Rose Collins (Susan Sarandon) on lastenkirjojen kustannustoimittaja ja yksinäinen eronnut keski-ikäinen nainen, joka hoitaa sairaalassa Alzheimerin tautia sairastavaa iäkästä äitiään. Nina (Penélope Cruz) ja Mike (Paul Walker) on pariskunta, joka on pian menossa naimisiin. Heidän yhteiseloaan häiritsee jatkuvasti Miken sairaalloinen mustasukkaisuus, joka meinaa viedä parin tiet erilleen. Mikelle tuottaa lisäksi päänvaivaa häntä seuraava vanhempi mies Artie Venizelos (Alan Arkin), joka väittää Miken olevan hänen entisen vaimonsa reinkarnaatio. Jules Calvert (Marcus Thomas) on jo lapsena yksin jäänyt nuori mies, joka joutui isäpuolensa pahoinpitelemäksi. Hänen äitinsä vei lopulta hänet sairaalaan eikä palannut häntä enää hakemaan, vaan hylkäsi lapsensa suojellakseen tätä isäpuolen raivolta. Jules on tästä hyvin katkeroitunut, mutta muistot sairaalan onnellisesta joulusta saavat hänet tekemään älyttömiä temppuja, jotta hän pääsisi uudelleen sairaalaan viettämään joulua.


title: Aika rakkauden

text: "Aika rakkauden" sai ensi-iltansa Toronton elokuvajuhlilla Kanadassa 12. syyskuuta 2004. Elokuvan Yhdysvaltain teatteriensi-ilta oli New Yorkissa ja Los Angelesissa 12. marraskuuta 2004. Suomessa elokuva sai teatteriensi-iltansa 3. joulukuuta 2004. Sitä esitettiin joulukuun ajan kolmessa salissa. "Aika rakkauden" tuotti Suomessa 20 272 dollarin lipputulot. Elokuva oli Suomessa 141. katsotuin elokuva 2 470 hengen katsojamäärällään vuonna 2004. Maailmanlaajuisesti "Aika rakkauden" tuotti yhteensä 2 280 924 dollarin lipputulot. Elokuvan teatterilevittäjänä Yhdysvalloissa oli Convex Group ja Suomessa Scanbox Entertainment.


title: Aika rakkauden

text: "Aika rakkauden" on saanut elokuvakriitikoilta kielteisen vastaanoton. Rotten Tomatoes -sivuston mukaan 29% kriitikoista on antanut elokuvalle positiivisen arvosanan 4,3/10 keskiarvolla. Keräys perustuu 35 arviointiin. 6 516 käyttäjästä 49% on antanut elokuvalle positiivisen arvosanan 3,2/5 keskiarvolla. Metacritic-sivuston mukaan 15 arvostelun perusteella elokuva on saanut 29 pistettä sadasta mahdollisesta. Metacriticin 10 käyttäjää on antanut elokuvalle keskiarvon 6,6/10. Internet Movie Databasen 7 291 käyttäjää on antanut elokuvalle keskiarvon 6,3/10.


title: Aika rakkauden

text: Universal Studios julkaisi "Aika rakkauden" -elokuvan Yhdysvalloissa ensi kerran DVD:lle 25. lokakuuta 2005 ja Willette Acquisition Corporation blu-raylle 17. marraskuuta 2015. Scanbox Entertainment Finland Oy julkaisi elokuvan Suomessa DVD:lle 29. huhtikuuta 2005.


title: Clare Hollingworth

text: Clare Hollingworth (10. lokakuuta 1911 Leicester, Englanti  – 10. tammikuuta 2017 Hongkong, Kiina) oli englantilainen journalisti ja kirjailija. Hän oli ensimmäinen sotakirjeenvaihtaja, joka raportoi toisen maailmansodan alkamisesta, jota on kuvattu "vuosisadan skuupiksi".


title: Clare Hollingworth

text:
Hän auttoi maaliskuun ja heinäkuun välisenä aikana 1939 tuhansia ihmisiä pakoon Hitlerin vainoilta järjestelemällä viisumeja Britanniaan. Hän oli Puolassa Saksan hyökkäyksen alkaessa ja raportoi siitä ensimmäisenä. Tämän jälkeen hän pakeni Puolasta Romaniaan ja jatkoi toisen maailmansodan uutisten raportointia. Toisen maailmansodan jälkeen hän oli sotakirjeenvaihtajana Vietnamissa, Algeriassa, Lähi-idässä, Intian ja Pakistanin sodassa sekä Kiinan kulttuurivallankumouksessa. Hänet nimitettiin vuonna 1982 Brittiläisen imperiumin ritarikunnan jäseneksi ansioistaan journalismissa.
Hän kuoli 105-vuotiaana Hongkongissa, jonne oli muuttanut vuonna 1981 viettämään eläkepäiviään.


title: Olli Pahkala

text:
Olli Pahkala on suomalainen autosimulaattorikilpailija. Häntä pidetään yhtenä lajin kaikkien aikojen parhaista kuljettajista. Pahkala oli yksi neljästä suomalaisesta kilpapelaajasta, jotka olivat mukana Formula E -sarjan järjestämässä Visa Vegas eRace tapahtumassa vuonna 2017. Pahkala toimi tapahtumassa Mahindra Racingin kanssa yhteistyössä. Pahkala nappasi kilpailussa voiton alustavasti itselleen. Kisatuomariston mukaan pelissä oli kuitenkin ollut tekninen vika, jonka ansiosta Pahkala oli päässyt käyttämään autossaan fanboost-toimintoa sallittua pidempään. Pahkalalle tuomittiin 12 sekunnin aikasakko, mikä pudotti suomalaisen kilpailun kärjestä kolmannelle sijalle. Samalla Pahkalan palkintopotti tipahti 50 000 dollariin. Ollin legendaariset "Keke-pensselit", eli Keijo Rosbergia jäljittelevät viikset ovat herättäneet kansainvälistä huomiota.
Visa Vegas eRacen jälkeen Pahkala on kilpaillut F1 Esports -sarjassa vuonna 2017 ja 2018. Hän oli yksi kolmesta suomalaisesta, joka valittin F1 Pro Draft tilaisuudessa viralliseen Formula 1 -talliin edustamaan heitä F1 Pro sarjassa vuonna 2018. Vuorolla 7/27 Pahkala valittiin McLaren F1 talliin. Pahkalan alkukausi joutui aallokkoon kalusto-ongelmien myötä, mutta myöhemmin hän väläytteli vauhtiaan esim. Singaporen osakilpailussa nousten viimeisestä ruudusta kahdeksanneksi.
Pahkala kuuluu McLaren F1 tallin lisäksi Team Redlineen, joka on yksi maailman menestyneimmistä sim racing talleista. Pahkalan rooli Redlinessä on kuljettaja ja manageri.


title: Hurrikaani Alex (2016)

text: Hurrikaani Alex oli vuoden 2016 ensimmäinen nimetty trooppinen myrsky Atlantin hurrikaanikaudella. Saffirin-Simpsonin hurrikaaniasteikolla se luokiteltiin tasolle yksi.


title: Hurrikaani Alex (2016)

text: Alex oli ensimmäinen tammikuussa muodostunut hurrikaani sitten vuoden 1938, ja ensimmäinen Atlantilla tammikuussa ollut hurrikaani sitten vuoden 1955 Alicen. Se kehittyi Floridassa havaitusta keskileveysasteiden matalapaineesta, joka sai vaiheittain trooppisia piirteitä.


title: Hurrikaani Alex (2016)

text: Alex aiheutti kovia tuulia ja sateita Bermudalla ja Azoreilla. Rantautuessaan Azoreille se oli heikentynyt trooppiseksi myrskyksi.


title: Steven Universe

text: Steven Universe on Rebecca Sugarin luoma animaatiosarja, jossa seurataan Stevenin elämää puolijalokivenä. Steven asuu pienessä kaupungissa rannalla jalokivien kanssa, joiden nimet ovat Pearl, Amethyst ja Garnet. Heidän tavoitteenaan on kukistaa Homeworld, jossa asuu muita jalokiviä. Heillä oli vastarintaliike Homeworldia vastaan, mutta se joutui perääntymään Rosen kuoleman takia, joka on Stevenin äiti. Sarjassa on muita pienempiä hahmoja kuten Peridot, Jasper ja Lapis.


title: Steven Universe

text: Sarjan pilotti julkaistiin aiemmin Rebecan isän YouTube-kanavalle, mutta se poistettiin myöhemmin. Sarjaa näytetään Cartoon Network -kanavalla ja siitä on julkaistu viisi kautta. Sarjan viides kausi alkoi toukokuun 2017 lopulla.


title: Hurrikaani Alex

text: Hurrikaani Alex voi tarkoittaa seuraavia:


title: Rudolf Veiel

text: Rudolf Veiel (10. joulukuuta 1883 – 19. maaliskuuta 1956) oli Saksan maavoimien panssarikenraali () toisessa maailmansodassa.


title: Rudolf Veiel

text: Veiel liittyi armeijaan vuonna 1904 ja hänet nimitettiin upseeriksi seuraavana vuonna. Hän palveli ensimmäisessä maailmansodassa ratsuväenupseerina ja sodan jälkeen hän kuului Württembergin vapaajoukkoihin vuonna 1919. Vuodesta 1920 alkaen hän palveli Reichswehrissä.


title: Rudolf Veiel

text: Hänet ylennettiin everstiksi 1933 ja kenraalimajuriksi tammikuussa 1937. Vuonna 1938 hänet nimitettiin 2. panssaridivisioonan komentajaksi ja samana vuonna hänet nimitettiin kenraaliluutnantiksi.


title: Rudolf Veiel

text: Toisen maailmansodan alettua hän johti divisioonaansa Puolan ja Ranskan valtauksessa sekä operaatio Maritassa, jossa vallattiin Jugoslavia ja Kreikka. Hänet palkittiin 3. kesäkuuta 1940 ritariristillä. Hän osallistui 1941 operaatio Barbarossaan ja saksalaisille tappiollisen Moskovan taistelun päätteeksi hänet ylennettiin panssarikenraaliksi. Hän oli XLVIII panssariarmeijakunnan komentajana ja hän kuului 28. syyskuuta alkaen keskustan armeijaryhmän esikuntaan.


title: Rudolf Veiel

text: Syyskuusta 1943 alkaen hän oli Wehrkreis V:n komentajana Stutgartissa ja hänet vapautettiin tehtävästä 20. heinäkuuta 1944 Hitleriä vastaan tehdyn attentaatin selvitysten yhteydessä. Hänet sijoitettiin 16. huhtikuuta 1945 upseerireserviin. Toisen maailmansodan päätyttyä hän oli kaksi vuotta sotavankeudessa, mistä hän vapautui vuonna 1947.


title: Rudolf Veiel

text: Hän kuoli vuonna 1956.


title: Woodlandsin metroasema

text: Woodlands on Singaporen Mass Rapid Transit -metrojärjestelmän asema Woodlandsin alueella Singaporen pohjoisella suuralueella. Sitä käyttävät North South Linen junat. Se avattiin 10. helmikuuta 1996 osana linjan Woodlandsin jatketta. Woodlands on myös rakenteilla olevalla Thomson-East Coast Linella. Sen suunnitellaan avautuvan vuonna 2019.


title: Woodlandsin metroasema

text: Woodlands on yksi neljästä juna-asemasta, jotka ovat "Monopoly"-lautapelin singaporelaisversiossa.


title: Admiraltyn metroasema

text: Admiralty on Mass Rapid Transit -metrojärjestelmän asema Woodlandsin alueella Singaporen pohjoisella suuralueella. Asemaa käyttävät North South Linen junat. Se avattiin 10. helmikuuta 1996 osana linjan Woodlandsin jatketta.


title: Sembawangin metroasema

text: Sembawang on Singaporen Mass Rapid Transit -metrojärjestelmän asema Sembawangin alueella Singaporen pohjoisella suuralueella. Sitä käyttävät North South Linen junat. Se avattiin 10. helmikuuta 1996 osana linjan Woodlandsin jatketta.


title: Skandinaavinen museoliitto

text: Skandinaavinen museoliitto ("Skandinaviska museiförbundet") on vuonna 1915 perustettu Pohjoismaiden yhteistyöjärjestö, jonka jäseniksi voi liittyä kaikki museoissa työskentelevät tieteellisen koulutuksen saaneet henkilöt.


title: Skandinaavinen museoliitto

text: Skandinaavinen museoliitto perustettiin 1915 Kööpenhaminassa tanskalaisten aloitteesta. Suomi liittyi järjestön toimintaan vuonna 1923. Ensimmäisinä vuosina liitto piti kokouksia joka vuosi, mutta jo 1920-luvulla ne harvenivat joka kolmas vuosi pidettäväksi. Liiton kokoukset pidetään vuorotellen eri Pohjoismaissa. Puheenjohtajana toimii aina sen seuraavan kokouksen vastuulla olevan kansallisen osaston puheenjohtaja.


title: Skandinaavinen museoliitto

text: Liiton jäseniksi pääsevät kaikki Pohjoismaissa museoissa työskentelevät tieteellisesti koulutetut henkilöt. Luonnontieteilijät hyväksyttiin jäseniksi vasta vuonna 1974. Toiminta on jaettu kansallisiin osastoihin, joilla jokaisella on oma hallinto. Liiton viralliset kielet ovat ruotsi, norja ja tanska.


title: Skandinaavinen museoliitto

text: Liitto käsittelee kokouksissaan museoalan ajankohtaisia asioita ja tutustuu eri maiden museotoimintaan. Kokoukset koostuvatkin luennoista ja museoihin suuntautuvista opintokäynneistä. Kokousten avulla Pohjoismaiden museot pystyvät luomaan yhteyksiä toisiinsa ja vaihtamaan ajatuksia. Liitto julkaisee myös kolmen vuoden välein "Nordens museer" -kirjaa, joka esittelee Pohjoismaiden museoita ja niiden toimintaa sekä henkilökuntaa.


title: Canberran metroasema

text: Canberra on rakenteilla oleva Singaporen Mass Rapid Transit -metrojärjestelmän asema Sembawangin alueella Singaporen pohjoisella suuralueella. Se on North South Line -linjalla.


title: Canberran metroasema

text: Ajatus Canberran asemasta hyllytettiin linjan rakentamisvaiheessa, koska aseman ympäristö ei ollut tarpeeksi kehittynyttä. Singaporen Land Transport Authority julkaisi tammikuussa 2013 tiedotteen, jossa se kertoi harkitsevansa uuden aseman rakentamista Sembawangin ja Yishunin asemien välille. Liikenneministeri Lui Tuck Yew ilmoitti kesäkuussa 2014, että kannattavuustutkimukset oli tehty ja asema oli päätetty rakentaa. Rakennustyöt alkoivat 26. maaliskuuta 2016 ja aseman odotetaan valmistuvan vuonna 2019.


title: Yishunin metroasema

text: Yishun on Singaporen Mass Rapid Transit -metrojärjestelmän asema Yishunin alueella Singaporen pohjoisella suuralueella. Sitä käyttävät North South Linen junat. Se avattiin 20. joulukuuta 1988.


title: The One

text: The One voi tarkoittaa seuraavia asioita:


title: The One (lehti)

text:
The One oli brittiläinen tietokonelehti 1980-luvun lopulla ja 1990-luvun alkupuolella.
Lehti oli alun perin tunnettu nimellä "The One for 16-bit Games" (käsittäen Amiga-, Atari ST- ja PC-pelit). Myöhemmin lehti jakautui "The One for Amiga Games" ja "The One for ST Games" versioihin.


title: The One (lehti)

text: Lehti tuli tunnetuksi mm. kansilevykkeistä, joilla oli peleistä demo-versioita sekä joskus kokonaisia peliversioita.


title: The One (lehti)

text: Suomalaisen Stavros Fasoulasin viimeiseksi jäänyt peli "Galactic" julkaistiin lehden kansidisketillä.


title: The One (lehti)

text: Lehden sisältö yhdistettiin saman julkaisijan toiseen lehteen "CU Amiga".


title: Tetrametyylitina

text: Tetrametyylitina eli tetrametyylistannaani (CHSn) on tinan organometalliyhdiste. Yhdistettä voidaan käyttää orgaanisen kemian synteeseissä valmistettaessa muun muassa muita organotinayhdisteitä.


title: Tetrametyylitina

text: Huoneenlämpötilassa tetrametyylitina on väritöntä nestettä. Yhdiste on veteen liukenematonta, mutta liukenee useisiin orgaanisiin liuottimiin esimerkiksi hiilivetyihin ja eettereihin. Tetrametyylitina on suhteellisen stabiili ilman, veden ja korkeiden lämpötilojen vaikutuksille. Tetrametyylitina on heikosti nukleofiilinen yhdiste. Muiden tinan organometalliyhdisteiden tavoin tetrametyylitina on myrkyllistä.


title: Tetrametyylitina

text: Tetrametyylitinaa valmistetaan tina(IV)kloridin ja metyylimagnesiumjodidin välisellä reaktiolla. Liuottimena reaktiossa käytetään tyypillisesti dietyylieetteriä, dibutyylieetteriä, tetrahydrofuraania tai tolueenia.


title: Tetrametyylitina

text: Tetrametyylitinaa käytetään reagenssina orgaanisen kemian synteeseissä. Siitä valmistetaan muita organotinayhdisteitä kuten dimetyylitinadikloridia ja metyylitinatrikloridia. Yhdistettä käytetään myös eräissä kytkentäreaktioissa esimerkiksi Stille-kytkennöissä. Sen myrkyllisyyden takia se kuitenkin usein korvataan organosinkki- tai organobooriyhdisteillä.


title: Evakuointituoli

text:
Evakuointituoli () mahdollistaa liikuntarajoitteisten henkilöiden turvallisen rakennuksesta poistumisen hätätilanteissa.
Esimerkiksi tulipalotilanteessa rakennuksen hissit eivät yleensä ole käytettävissä. Evakuointituolin avulla liikuntarajoitteisten henkilöiden siirtäminen onnistuu turvallisesti ja nopeasti myös portaikoissa, jolloin poistuminen tapahtuu kiinteistön normaaleja hätäpoistumisreittejä käyttäen.
Kun evakuointituolit eivät ole käytössä, ne säilytetään yleensä seinällä poistumisreittien tuntumassa, valmiina tarvittaessa käyttöön otettavaksi. Evakuointituolit on suunniteltu mahdollisimman helppokäyttöisiksi, mutta tuolin käytön harjoittelu etukäteen on suositeltavaa. Kehittyneillä tuolimalleilla portaita laskeuduttaessa tuolin operointiin riittää useimmissa tilanteissa yksi henkilö. Operointi ei perustu lihasvoiman käyttöön, vaan painovoiman hyödyntämiseen ja tuolin jarrumekanismiin.
Useissa hoitolaitoksissa ja muissa sellaisissa rakennuksissa, joissa jatkuvasti oleskelee liikuntarajoitteisia henkilöitä, evakuointiratkaisut tukeutuvat horisontaaliseen evakuointiin. Henkilöt siirretään toiseen palo-osastoon samassa kerroksessa, ja heidän siirtämisensä ulos rakennuksesta tapahtuu myöhemmin pelastuslaitoksen toimesta. Muissa rakennuksissa poistuminen tapahtuu kuitenkin pääsääntöisesti suoraan ulos rakennuksesta, ulkona sijaitsevalle kokoontumispaikalle, jo ennen pelastuslaitoksen saapumista. Tällöin on tärkeää, että myös liikuntarajoitteisten poistuminen on huomioitu esimerkiksi juuri evakuointituolien avulla.


title: Evakuointituoli

text:
Fifth International Conference on Pedestrian and Evacuation Dynamics, March 8-10, 2010.
National Institute of Standards and Technology, Gaithersburg, MD USA


title: Evakuointituoli

text: An Experimental Evaluation of Movement Devices used to assist People with Reduced Mobility in High-Rise Building Evacuations


title: Evakuointituoli

text:
https://fseg.gre.ac.uk/fire/fseg_ped2010_prm_distrb_final.pdf
6th Asia-Oceania Symposium on Fire Science and Technology
17-20, March, 2004, Daegu, Korea


title: Evakuointituoli

text:
Tomonori Sano. School of Human Sciences, Waseda University, Mikajima 2-579-15,Tokorozawa,
Saitama, 359-1192, Japan


title: Evakuointituoli

text:
Yoshifumi Omiya. Department of Architecture, Tokyo University of Science, Yamazaki 2641, Noda,
Chiba, 278-8510, Japan
Ichiro Hagiwara. National Institute for Land and Infrastructure Management, 1, Tachihara, Tsukuba,
Ibaraki, 305-0802, Japan


title: Evakuointituoli

text: Evacuation from High-rise Buildings by Using an Evacuation Chair


Evakuointituoli


title: Nooan tulva

text: Nooan tulva on Benjamin Brittenin säveltämä yksinäytöksinen ooppera. Ooppera on suunnattu amatööriesiintyjille, erityisesti lapsille. Se esitettiin ensi kertaa 18. kesäkuuta vuonna 1958 Aldeburghin festivaaleilla. Ooppera perustuu 1400-luvulta peräisin olevaan näytelmään, jossa kerrotaan Vanhan testamentin tarina Nooan arkista. Britten tähdensi, että oopperaa tulisi esittää kirkoissa tai isoissa saleissa, ei teatterissa.


title: Viestinnän eettinen neuvottelukunta

text: Viestinnän eettinen neuvottelukunta (VEN) on Suomessa toimiva keskusteluelin, joka ottaa kantaa organisaatioiden viestintä- ja tiedotustoiminnan eettisiin kysymyksiin, neuvoo niihin liittyvissä asioissa ja tulkitsee hyvää viestinnän tapaa. VENin taustajärjestöt ovat Viestinnän asiantuntijoiden ammattijärjestö Viesti, ProCom – Viestinnän ammattilaiset ry, Markkinoinnin, teknologian ja luovuuden liitto MTL sekä Julkisen alan tiedottajat JAT.


title: Viestinnän eettinen neuvottelukunta

text: Viestinnän eettisen neuvottelukunnan kannanotot perustuvat Viestinnän eettisiin ohjeisiin. Neuvottelukunta ottaa kantaa esimerkkitapausten esiin tuomiin toimintatapoihin ja eettisiin kysymyksiin. VEN ei tee yksilöitä tai yhteisöjä sitovia ratkaisuja, vaan arvioi kannanotoissaan toimintatavan eettistä kestävyyttä. Se on neuvoa antava elin, jonka puoleen jonkin VENin taustajärjestön jäsen voi kääntyä. Neuvottelukunnan jäsenet edustavat tutkimusta ja koulutusta sekä alan edunvalvontaa. VEN kokoontuu noin joka toinen kuukausi. Toisin kuin esimerkiksi Mainonnan eettinen neuvosto, VEN ei veloita palveluistaan eikä konsultoi ennakolta yksittäisissä tapauksissa. Neuvottelukunta päättää kokouksissaan, mitkä sille tuodut tapaukset se ottaa käsiteltäväkseen.


title: Viestinnän eettinen neuvottelukunta

text: Verrattuna Julkisen sanan neuvostoon (JSN) tai Mainonnan eettiseen neuvostoon (MEN) Viestinnän eettinen neuvottelukunta ei jaa huomautuksia eikä käsittele yksittäisiä tapauksia julkisesti.


title: Viestinnän eettinen neuvottelukunta

text: Viestinnän eettinen neuvottelukunta on perustettu vuonna 2015, ja sen ensimmäiseksi puheenjohtajaksi valittiin dosentti Elisa Juholin. Muut jäsenet neuvottelukunnan ensimmäisessä kokoonpanossa olivat professorit Pekka Aula ja Leif Åberg, etiikkatutkija Henrik Rydenfelt, Viestin toiminnanjohtaja Pia Valtonen, ProComin toimitusjohtaja Elina Melgin sekä viestintäjohtajat Päivi Sihvola Ilmarisesta ja Janne Laukkanen Suomen Asianajajaliitosta.


title: Van Gogh (elokuva)

text: Van Gogh on Maurice Pialat’n ohjaama ranskalainen elokuva vuodelta 1991. Sen pääosassa on Jacques Dutronc, joka esittää hollantilaista maalaria Vincent van Goghia. Dutronc sai roolistaan parhaan miesnäyttelijän César-palkinnon. Elokuva sijoittuu vuoteen 1890 ja kertoo van Goghin elämän viimeisestä 67 päivästä. Elokuvassa kerrotaan maalarin suhteesta veljeensä Theoon, lääkäriinsä sekä eri naishahmoihin, kuten lääkärin tyttäreen Margueriteen.


title: Van Gogh (elokuva)

text: Elokuva sai Suomen ensi-iltansa Illusion-elokuvateatterissa 16. joulukuuta 1994, ja se esitettiin televisiossa TV1-kanavalla 28. lokakuuta 2001.


title: Itke rakastettu sydän

text: Itke rakastettu sydän (ransk. La gueule ouverte) on Maurice Pialat'n ohjaama ranskalainen elokuva vuodelta 1974. Se kuvaa realistiseen sävyyn naista, joka on sairastunut parantumattomaan sairauteen, sekä naisen pojan ja aviomiehen elämää. Se oli Pialat'n elokuvista kaupallisesti vähiten menestyneimpiä. Elokuvan päärooleissa ovat Monique Mélinand, Philippe Léotard, Hubert Deschamps ja Nathalie Baye. Elokuvan on kuvannut Néstor Almendros.


title: Itke rakastettu sydän

text: Elokuva sai Suomen ensi-iltansa heinäkuussa 1975. Se on esitetty televisiossa 14. elokuuta 1978.


title: Morten Eide Pedersen

text: Morten Eide Pedersen (s. 18. joulukuuta 1987) on norjalainen maastohiihtäjä. Seuratasolla hän edustaa Lillehammer Skiklubbia.


title: Morten Eide Pedersen

text: Pedersen on erikoistunut pitkiin hiihtomatkoihin ja kilpailee Ski Classics -kilpailusarjassa Team BN Bank -joukkueessa. Hän on voittanut kaksi osakilpailua: Jizerská padesátkan 11. tammikuuta 2015 ja 19. helmikuuta 2017. Lisäksi Pedersen on ollut kolmas viisi kertaa – prologilla La Sgambedan yhteydessä 13. joulukuuta 2014, La Diagonelassa 23. tammikuuta 2016, prologilla Pontresinassa 27. marraskuuta 2016, Marcialongassa 29. tammikuuta 2017 ja Toblach-Cortina-hiihdossa 11. helmikuuta 2017.


title: Morten Eide Pedersen

text: Ski Classicsin kokonaiskilpailussa Pedersen on sijoittunut kymmenen parhaan joukkoon kolme kertaa. Parhaimmillaan hän on ollut viides kaudella 2014–2015. Sprintticupissa Pedersen on ollut kolme kertaa kolmen parhaan joukossa ja nuorten kokonaiskilpailun hän on voittanut kahdesti.


title: Morten Eide Pedersen

text: Pedersen ei ole kilpaillut maailmancupissa. Skandinavia Cupissa hän hiihti ensimmäisen kerran Sjusjøenissa 5. tammikuuta 2007. Parhaimmillaan hän on ollut 11:s Vuokatissa 15 kilometrin vapaan hiihtotavan kilpailussa 13. joulukuuta 2015.


title: Morten Eide Pedersen

text: NM-kilpailuissa Pedersen on ollut henkilökohtaisilla matkoilla parhaimmillaan kahdeksas 50 kilometrin perinteisen hiihtotavan kisassa Løtenissä 2013. Joukkuekilpailuista hänellä on kaksi NM-mitalia. Gjøvikissä 2009 Pedersen oli voittamassa Norjan-mestaruutta Lillehammer SK:n viestijoukkueessa yhdessä Espen Harald Bjerken ja Tore Ruud Hofstadin kanssa ja Beitostølenissä 2016 hän saavutti Lillehammer SK:lle NM-pronssia perinteisen hiihtotavan parisprintistä yhdessä Martin Løwstrøm Nyengetin kanssa.


title: Santeri Ojala

text: Santeri Ojala eli "StSanders" (s. 1975) on suomalainen muusikko ja mediataiteilija, joka on tullut tunnetuksi humoristisista satiiri- ja parodia-versioista tunnetuista esiintymisistä ja kappaleista.


title: Santeri Ojala

text: Ojala on esiintynyt mm. Jimmy Kimmel Live TV-ohjelmassa Guns N’ Roses-kitaristi Slashin kanssa.


title: Santeri Ojala

text: YouTube-palvelu on useasti poistanut Ojalan videoita viitaten tekijänoikeusrikkomuksiin.


title: Santeri Ojala

text: Satiirin ja parodian puolustaminen verkkolevityksessä on ongelmallista eri maiden välillä.


title: Talvisodan muistomitali

text: Talvisodan muistomitali, alkuperäiseltä nimeltään vuosien 1939–1940 sodan muistomitali, on 1940–1992 talvisotaan osallistuneille henkilöille myönnetty mitali, jonka suunnitteli taiteilija, majuri Aarno Karimo. Muistomitaleita myönnettiin ylipäällikkö sotamarsalkka C. G. E. Mannerheimin nimissä yli 700 000 henkilölle, joista yli 10 000 oli ulkomaalaisia. Tasavallan presidentti Kyösti Kallio antoi asetuksen mitalista 2. elokuuta 1940 ja niiden jakelu aloitettiin saman vuoden syksyllä ja niitä jaettiin vuoden 1992 loppuun saakka.


title: Talvisodan muistomitali

text: Muistomitalia valmistettiin kahtena erilaisena versiona, joista toinen oli tarkoitettu Suomen kansalaisille ja toinen ulkomaalaisille vapaaehtoisille. Mitali valmistettiin himmennetystä ja sinistetystä raudasta, mutta ulkomaalaisille myönnettyjä mitaleita tehtiin myös kullatusta hopeasta, pelkästä hopeasta sekä pronssista. Ympyränmuotoisen 31 millimetriä läpimitaltaan olevan mitalin etusivulla on ympyränmuotoinen 18 mm:n läpimittainen keskikuvio, joka esittää lumipukuista ampuvaa sotilasta. Keskikuviota ympäröivät Suomen maakuntavaakunat (8 kappaletta), yläosaan siitä osittain ulkonevan ristin päälle on sovitettu Karjalan vaakunaan kuuluvat käsivarret ja kruunu ilman vaakunakilpeä ja alaosassa ovat päällekkäin vuosiluvut 1939 ja 1940. Mitalin takasivulla on sileään pintaan kaiverrettu havuseppele, jonka sisällä sijaitsevat sanat ’KUNNIA – ISÄNMAA’. Ulkomaalaiselle myönnettäväksi tarkoitetun muistomitalin etusivu on samanlainen kuin suomalaisille annetun, mutta takasivulla on kehälle kohokirjaimin kirjoitettu teksti ’SUMMO IN PERICULO FAUTORIBUS ADIUTORIBUS FINLANDIA MEMOR’ (Suojelijoille ja auttajille kiitollinen Suomi) ja kehän keskellä Suomen vaakunaleijona.


title: Talvisodan muistomitali

text: Talvisodan muistomitalia kannetaan 32 mm leveässä mustassa nauhassa, jonka keskellä on kaksi 3 mm:n levyistä punaista juovaa ja niiden välissä 4 mm leveä musta juova. Mitali kiinnitetään rinnan vasemmalle puolelle. Tilaisuuksissa, joissa ei kanneta itse mitalia, voidaan kantaa nauhaa yksinään 10 mm:n korkuisena nauhalaattana. Muistomitali myönnettiin miekkojen ja soljen kera tai soljen kera tai ilman erikoistunnuksia. Nämä erikoistunnukset kiinnitettiin mitalin nauhaan. Miekkakuvion leveys on 12 mm ja korkeus 5 mm ja siinä on ristissä hopeanväriset Karjalan vaakunan miekat siten, että suora miekka on päällimmäisenä. Miekkojen kera mitali myönnettiin kenttäarmeijaan kuuluneelle henkilölle, joka oli osallistunut taistelutoimintaan. Hopeanvärisen soljen leveys on 8 mm ja pituus 32 mm. Solkeen kohokirjaimin kirjoitettu teksti sisälsi sen taistelualueen nimen, jossa vihollisen tulen alaisena taistellut joukko oli toiminut. Taistelualueiden nimet olivat:


title: Talvisodan muistomitali

text: Kenttäarmeijaan kuuluneella, mutta taistelutoimintaan osallistumattomalle henkilöllä on oikeus kantaa mitalin nauhassa solkea, jossa on teksti ”KENTTÄARMEIJA”. Kotijoukkoihin sodan aikana kuuluneen henkilön soljessa lukee ”KOTIJOUKOT” ja vihollislentäjiä vastaan ilmatorjuntajoukoissa taistelleen henkilön teksti on ”ILMAPUOLUSTUS”. Vihollisen tulen alaisena olleen rannikkotykistön, rannikkovartioston ja sota-alusten henkilöstön soljessa on teksti ’RANNIKKOPUOLUSTUS’. Näiden tekstien sijasta voi taistelutoimintaan osallistunut henkilö kantaa soljessaan jotakin edellä lueteltua taistelualueen nimeä.


title: Talvisodan muistomitali

text: Talvisodan muistomitali voitiin myöntää kenttäarmeijaan tai kotijoukkoihin talvisodan aikana kuuluneelle henkilölle sekä maanpuolustusta talvisodan aikana muuten tukeneille henkilöille, kuten esimerkiksi lottajärjestöön ja sotilaskotijärjestöön kuuluneille, ilmavalvontaan ja kenttäpostitoimintaan osallistuneille. Tarkemmat myöntämisperusteet on lueteltu mitalista annetussa asetuksessa.


title: Manolete (elokuva)

text: Manolete (; engl. "The Passion Within", "A Matador’s Mistress" tai "Manolete: Blood & Passion") on vuonna 2008 ensi-iltansa saanut Menno Meyjesin ohjaama ja käsikirjoittama espanjalais-brittiläinen elämäkerrallinen romanttinen draamaelokuva, jonka pääosia näyttelevät Adrien Brody ja Penélope Cruz. Elokuva kertoo yhdestä kaikkien aikojen kuuluisimmista härkätaistelijoista Manuel Laureano Rodríguez Sánchezista eli Manoletesta (1917–1947), jota näyttelee Adrien Brody. Penélope Cruz näyttelee Manoleten rakastajatarta, espanjalaisnäyttelijä Antoñita ”Lupe” Sinoa (1917–1959).


title: Manolete (elokuva)

text: "Manoleten" kuvaukset alkoivat Madridissa maaliskuussa 2006 ja päättyivät El Puerto de Santa Maríassa heinäkuussa 2006. Elokuvan piti saada ensi-iltansa vuonna 2007, mutta sen tuottaminen viivästyi. Elokuva sai ensi-iltansa Toronton elokuvajuhlilla Kanadassa 6. syyskuuta 2008. FS Film Oy julkaisi "Manoleten" Suomessa DVD:lle 5. lokakuuta 2011.


title: Manolete (elokuva)

text: "Manolete" sijoittuu 1940-luvun Espanjaan ja kertoo kuuluisan härkätaistelijan Manoleten intohimoisesta rakkaussuhteesta Lupe Sinon kanssa. Sino on näyttelijätär ja kommunisti, jota francolainen Espanja ei voi suvaita. Rakkauden kasvaessa heidän välillään kasvaa myös Manoleteen kohdistuva paine hänen seurueeltaan ja jopa kenraali Francolta, molempien yrittäessä epätoivoisesti kariuttaa heidän romanssiaan. Vastoinkäymisistä huolimatta heidän rakkautensa syvenee mutta tuhoisin seurauksin.


title: Antero Riippa

text: Antero Riippa (16. helmikuuta 1866 Kälviä – 23. kesäkuuta 1949 Brooklyn) oli amerikansuomalainen toimittaja.


title: Antero Riippa

text: Riippa valmistui ylioppilaaksi Vaasan suomalaisesta lyseosta. Vuonna 1893 hän siirtyi Yhdysvaltoihin, jossa hän työskenteli ensin "Siirtolaisen" ja vuodesta 1914 lähtien "Päivälehden" toimittajana. Vuosina 1919–1920 Riippa työskenteli Suomen hallituksen tiedonantotoimistossa New Yorkissa ja vuodesta 1921 lähtien suomalaisen kirjakaupan johtajana Brooklynissa. Vuodesta 1919 hän oli myös Foreign Language Information Servicen suomalaisen osaston johtaja. Vuosina 1925–1947 Riippa työskenteli "New Yorkin Uutisten" toimittajana. Hän osallistui myös monien amerikansuomalaisten yhdistysten toimintaan.


title: Perälänlammi

text: Perälänlammi eli Perälänlampi on Pirkanmaalla Lempäälän Perälän kylässä sijaitseva lampi, joka kuuluu Kokemäenjoen vesistössä Vanajaveden–Pyhäjärven alueen Vanajaveden alaosan alueeseen. Perälänlammi on osa Vuolteen aluetta.


title: Perälänlammi

text: Lampi on 150 metriä pitkä, 100 metriä leveä ja sen pinta-ala on 1,4 hehtaaria. Lampi sijaitsee Lempäälän eteläisimmässä Perälän kylässä. Lampeen laskee kaksi lyhyttä pelto-ojaa, joista toinen alkaa metsän puolella. Laskuoja lähtee lammen koillispäästä ja se laskee 350 metrin jälkeen Vanajaveden Liponselässä olevaan Kotaladonlahteen. Vaikka lammen ympärillä on peltoja, suojaa sitä kapea metsäreuna. Lammen rantaviivan pituus on 450 metriä, mutta se on avosuota. Lampi on autio ja Akaan Viialan puoleinen raja ohittaa lammen 20 metriä etelässä.


title: Perälänlammi

text: Vanajanveden laskujokea Kuokkalankoskea perattiin 1700- ja 1800-luvuilla useaan oteeseen. Perkausten yhteisvaikutuksena Vanajaveden pinta aleni asteittain nykyistä hieman korkeampaan tasoon. On arvioitu, että laskua oli yhteensä pari metriä. Järvenlaskun seurauksena järvenpohjana ollut Perälän kylän itäiset pellot maatuivat ja kuivaan alueeseen jäi lampi. Lammen ikä on siten hyvin nuori.


title: Perälänlammi

text: Vuoden 1959 peruskartassa lampi on suurempi kuin seuraavassa 1976 kartassa. Vedenpinnan aleneminen voidaan selittää Vanajaveden säännöstelyn aloitettamisella vuonna 1962. Säännöstely alensi talviveden keskikorkeuksia selvästi ja kesävedenkorkeuksia jonkin verran. Koska lampi on yhteydessä Vanajaveteen vaakasuoralla ojalla, laski myös Perälänlammen vedenpinta muutamia kymmeniä senttejä. Pinnanlasku aiheutti muutoksia sekä lammen että laskuojan lahden rantaviivassa.


title: Sipulikanava

text: Sipulikanava oli suomalainen salatussa Tor-verkossa toimiva kuvafoorumi. Sipulikanava oli toimintansa lopettaneen Thorlaudan seuraaja, ja se perustettiin vuoden 2014 alussa. Sivustoa käytetettiin myös rikollisiin tarkoituksiin, kuten esimerkiksi huumekaupoista sopimiseen, sekä keskusteluun huumeista ja muista "kielletyistä" aiheista anonyymiteetin suojissa. Tulli ja keskusrikospoliisi sulkivat Sipulikanavan 1. marraskuuta 2017. Ylläpitäjää, noin 45-vuotiasta vantaalaista IT-alan ammattilaista epäillään törkeästä huumausainerikoksesta. Sulkemisesta yhden vuorokauden kuluttua tilalle oli tullut kolme uutta sivustoa.


title: Tara Airin lento 193

text: Tara Airin lento 193 oli Tara Airin Nepalin sisäinen reittilento Pokharan lentoasemalta Jomsonin lentoasemalle. Lentoa operoinut Viking Air DHC-6 Twin Otter 400 -matkustajakone putosi 24. helmikuuta 2016 kesken lennon lähellä Danan kylää. Onnettomuudessa menehtyivät kaikki koneessa olleet 20 matkustajaa ja kolme miehistön jäsentä.


title: Tara Airin lento 193

text: Onnettomuus oli tapahtumishetkellään Nepalin seitsemänneksi eniten kuolonuhreja vaatinut lento-onnettomuus ja neljänneksi vakavin DHC-6-konetyypin onnettomuus kuolonuhreissa mitattuna.


title: Tara Airin lento 193

text: Onnettomuuskone oli Viking Airin valmistama DHC-6 Twin Otter 400 (rekisteritunnus 9N-AHH, valmistenumero 926), joka oli ensirekisteröity Kanadan ilma-alusrekisteriin huhtikuussa 2015 ja toimitettu Nepaliin noin viisi kuukautta myöhemmin, missä se oli uudelleenrekisteröity Nepalin ilma-alusrekisteriin 1. lokakuuta 2015.


title: Tara Airin lento 193

text: Tara Airin operoima DHC-6 Twin Otter nousi 24. helmikuuta 2016 kello 7.50 paikallista aikaa Pokaharan lentoasemalta Nepalin sisäiselle lennolle, jonka määränpäänä oli noin 20 minuutin lentomatkan päässä sijaitseva Jomsomin lentoasema. Koneessa oli kolmen miehistön jäsenen lisäksi matkustajina 18 nepalilaista, yksi kuwaitilainen ja yksi kiinalainen. Matkustajista kaksi oli lapsia. Konetta lensi perämies, ja kapteeni valvoi lentoa. Matkalla kone joutui muuttamaan kurssiaan vasemmalle ja nousemaan noin 3 700 metriin välttääkseen pilviä, sillä konetta lennettiin näkölentosääntöjen (VFR) puitteissa. DHC-6 oli lentämässä pilven läpi Ghorepanin alueen yllä, kun koneen maahan törmäämisen vaarasta varoittava GPWS-järjestelmä alkoi päästää varoitusääntä. Huonon näkyvyyden takia miehistö päätti pudottaa lentokorkeutta noin 3 000 metriin näkölentosäännön mukaisen lennon jatkamiseksi. GPWS-järjestelmä alkoi pitää varoitusääntä toisen kerran koneen lähestyessä 3 100 metrin lentokorkeutta. Kapteeni reagoi varoitukseen jättämällä sen huomiotta, sillä samanlaisia varoituksia oli tullut aiemminkin normaalin lennon aikana.


title: Tara Airin lento 193

text: Kapteeni otti koneen ohjaukseensa noin minuutti ennen törmäystä ja veti koneen nousuun. Kone kuitenkin törmäsi vuorenrinteeseen noin 3 260 metrin korkeudessa ja pysähtyi noin 3 350 metrin korkeuteen. Törmäyspaikka sijaitsi noin tunnin kävelymatkan päässä Danan kylästä.


title: Tara Airin lento 193

text: Päivä onnettomuuden jälkeen Nepalin armeija ilmoitti kaikkien onnettomuuden uhrien ruumiiden löytyneen ja että ne oli kuljetettu helikoptereilla Pokharaan. Lentokoneen mustat laatikot löydettiin päivää myöhemmin, jonka jälkeen ne luovutettiin onnettomuustutkintalautakunnalle.


title: Tara Airin lento 193

text: Tutkinta valmistui elokuussa 2016, ja tutkintalautakunta totesi, että onnettomuuden oli aiheuttanut tilannetietoisuuden menetys, joka johtui näkölentosääntöjen mukaan lennetyn koneen joutumisesta pilveen.


title: Eksploitaatioelokuva

text: Eksploitaatioelokuva on elokuva, joka pyrkii käyttämään hyväksi jotakin myyvää, pinnalla olevaa elementtiä tai aihetta. Usein hyödynnettävä aihe näyttelee elokuvassa suurempaa roolia kuin varsinainen tarina. Eksploitaatioelokuvat ovat usein tehty pienellä budjetilla nopean tuoton saamiseksi. Niiden käyttämiä aiheita voivat olla huumeidenkäyttö, alastomuus, seksuaaliset poikkeavuudet, kapinalliset nuoret, jengit, väkivalta yhteiskunnassa, muukaisvihamielisyys tai terrorismin pelko.


title: Eksploitaatioelokuva

text: Eksploitaatioelokuva voidaan jakaa useisiin alalajeihin. Tällaisia ovat muun muassa blaxploitaatioelokuvat, joiden näyttelijät ovat tummaihoisia ja jotka ovat suunnattu tummaihoisille, tai seksploitaatioelokuvat, jotka keskittyvät alastomiin tai puolialastomiin naisiin.